Rais antara lima angkat sumpah sebagai senator

KUALA LUMPUR: Pengerusi Badan Pimpinan Parti Pribumi Bersatu Malaysia (Bersatu) Negeri Sembilan Tan Sri Dr Rais Yatim   antara lima individu yang mengangkat sumpah sebagai senator di Dewan Negara semalam.

Kesemua mereka merupakan lantikan baharu yang diperkenankan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Upacara angkat sumpah itu dilakukan di hadapan Yang Dipertua Dewan Negara Tan Sri SA Vigneswaran.

Selain Rais yang merupakan bekas Penasihat Sosio Budaya Kerajaan dan bekas Menteri Penerangan, Komunikasi dan Kebudayaan, turut mengangkat sumpah semalam ialah bekas Menteri Dalam Negeri Tan Sri Mohd Radzi Sheikh Ahmad yang juga ahli Bersatu.

Tiga lagi ialah Naib Presiden PAS Idris Ahmad, Ketua Dewan Penyokong PAS   N Balasubramaniam dan bekas setiausaha politik Tun Dr Mahathir Mohamad, Muhammad Zahid Md Arip.

Dewan Negara mempunyai 70 senator dengan 26 dilantik oleh 13 negeri manakala 44 lagi dilantik Yang di-Pertuan Agong termasuk dua bagi Wilayah Perkutuan Kuala Lumpur dan satu untuk Wilayah Persekutuan Labuan.

Tempoh jawatan adalah tiga tahun atau sepenggal dan seseorang senator hanya boleh dilantik semula sekali sahaja untuk dua penggal berturut

Sementara itu ketika bertemu media Rais berkata, antara misinya ialah menjadikan Dewan Negara yang merupakan badan legislatif tertinggi negara, satu contoh yang baik kepada rakyat.

“Alangkah baiknya kami merasakan ditukar imej itu (Dewan Negara) kepada satu musyawarah menggunakan intelek tinggi … membina negara bukan melalui bahasa kasar tetapi sahsiah yang boleh membentuk generasi masa datang

“Kami tidak ada nak berdolak-dalik, semua senat   dan anggota senat harus membentuk tekad mengukuhkan kerajaan dan memberi peluang kepada rakyat melihat bahawa senat itu lebih   tingginya (kedudukan) dari Dewan Rakyat dalam banyak hal,” katanya.

Sementara itu Idris mahu agenda rakyat diberi keutamaan selepas ini dan permainan politik dikurangkan

“Kita sedar rakyat nak kepada makan minum mereka, penyelesaian hidup keamanan mereka, jadi kita tak nak orang nampak, orang politik ini asyik nak berpolitik, sedangkan mereka kais pagi makan pagi,” katanya. – Bernama

See author's posts


Pilihan Raya Umum ke-15 tahun ini?

PERHIMPUNAN Agung UMNO berakhir dengan gesaan agar Pilihan Raya Umum (PRU) diadakan dengan kadar segera. Timbalan Presiden UMNO, Datuk Seri Mohamad Hasan yang dilihat lantang bersuara dalam gesaan ini telah memberikan pelbagai faktor utama untuk mengadakan PRU dalam tempoh terdekat.

Pertamanya kedudukan pihak pembangkang kini dilihat lemah dan tidak berupaya bangkit  selepas kekalahan Pilihan Raya Negeri (PRN) Melaka, Sarawak dan Johor. Peluang ini perlu direbut segera bagi memastikan UMNO dapat meraih kemenangan yang lebih besar.

Perpecahan pembangkang dalam PRN Johor dapat dilihat hingga menyebabkan pertembungan sehingga tujuh penjuru. Hal sebegini menunjukkan kesatuan pembangkang berada dalam titik kelemahan yang begitu ketara. Malah, mereka juga bertanding berebut kerusi yang sama, seperti yang jelas di kerusi Dewan Undangan Negeri (DUN) Larkin, dan keadaan ini menyebabkan undi berpecah dan banyak memberikan kelebihan kepada Barisan Nasional (BN).

Persefahaman bercelaru

Terdapat juga persefahaman politik yang sangat bercelaru dan hal sedemikian ini menambahkan kerumitan  pembangkang untuk bersatu. Misalnya, parti Pejuang dan Warisan dianggap parti pengacau oleh Parti KeAdilan Rakyat (PKR) kerana enggan mengiktiraf Presiden PKR dan Pengerusi Pakatan Harapan (PH), iaitu Anwar Ibrahim sebagai calon Perdana Menteri.

Sementara, Shafie Apdal pula dilihat masih berminat untuk menjadi calon Perdana Menteri kerana sebelum ini, Mahathir memberikan sokongan penuh kepada Shafie sebagai calon Perdana Menteri. Sudah pasti hal sedemikianini akan melukai hati penyokong PH kerana Tun Mahathir  dianggap telah mengkhianati PH dengan menumbangkan sendiri kerajaan PH dengan meletak jawatan tanpa berunding dengan komponen lain dalam PH.

Ketidakselesaan pasti tersemat dalam kalangan penyokong PH untuk menerima hakikat perlu bekerjasama dengan Tun Mahathir dan parti Pejuang, pada masa yang sama, terpaksa mengagihkan kerusi-kerusi yang berpotensi menang kepada parti Pejuang dan Warisan sebagai yang telah PH lakukan untuk parti Muda pada PRN Johor. Sedangkan, semua mengetahui bahawa kerusi tersebut ialah kubu kuat penyokokong PH, mana-mana parti yang mendapat restu DAP di kawasan itu, pasti akan menang.

Hal sedemikian ini bermakna bukan disebabkan parti Muda yang bertanding di Puteri Wangsa yang menyebabkan parti Muda menang, namun, penyokong PH yang terdapat lebih 51 peratus pengundi Cina dirayu oleh DAP yang telah memenangkan parti Muda.

Justeru, banyak lagi kerusi yang perlu diserahkan kepada Muda, Warisan dan Pejuang atas nama perkongsian kuasa. Situasi ini tidak semudah disangkakan, walaupun penyokong PH selalu digesa melihat ke hadapan dan berjiwa besar.

Covid-19 bukan lagi pandemik

Faktor pandemik dan kini beralih kepada endemik telah membuka ruang kepada  pembatasan  pergerakan dan ruang untuk berkempen. Kekuatan DAP misalnya, adalah melalui ceramah di restoran-restoran dan tempat-tempat terbuka seperti di padang, stadium dan sebagainya. Apabila dibataskan ruang, agak sukar kempen yang lebih berkesan dilakukan.

Kempen besar-besaran juga sukar dilakukan. Berbeza dengan BN yang lebih banyak mempunyai jentera dengan keahlian yang ramai untuk bergerak, maka kempen bergerak dengan kelompok yang pelbagai dan berterusan dilihat lebih mudah dan mereka mempunyai pengalaman dengan kempen sedemikian, manakala PH secara relatifnya pula kurang jentera dan keahlian masih kurang dan sukar dilakukan pendekatan sedemikian. Maka, kelebihan inilah yang dicuba dimanfaatkan oleh BN untuk memastikan mereka beroleh kemenangan besar jika diadakan PRU dalam masa terdekat ini.

Sekiranya situasi endemik semakin longgar, banyak kempen terbuka dibenarkan, banyak juga Prosedur Operasi Standard (SOP) sudah dilihat tidak relevan lagi dan mulai dibuka seluas-luasnya, maka peluang BN untuk memanfaatkan fasa endemik dan Covid-19 akan semakin terhakis dan ini menunjukkan semakin lama Pilihan Raya Umum diadakan, maka semakin tipis kemenangan besar untuk dicapai BN mampu direalisasikan.

Inilah hakikat yang menjadikan UMNO semakin kuat membuat gesaan untuk mengadakan PRU dalam masa terdekat ini.

Fasa endemik

Pihak pembangkang pula menjadikan isu Covid-19 dan pandemik sebagai alasan untuk menangguhkan pilihan raya. Kebimbangan terhadap Covid-19 dijadikan alasan walaupun hampir semua rakyat Malaysia sudah divaksinasikan sekurang-kurang dos kedua dan kini negara bergerak ke fasa endemik. Malah, terdapat negara-negara luar sudah tidak lagi menggunakan pelitup muka.

Secara fakta, terdapat 160 negara dan wilayah telah melaksanakan pilihan raya dalam tempoh wabak Covid-19, termasuk negara Indonesia dan Amerika Syarikat yang penduduknya keluar mengundi mencecah hampir 200 juta penduduk.

Hal sedemikian ini menunjukkan terdapat unsur ketakutan lain yang melanda pembangkang. Faktor tersebut adalah ketidakbersediaan mereka berdepan dengan lawan mereka. Mereka tahu jika pilihan raya diadakan segera maka, peluang untuk menawan Putrajaya adalah tipis.

Mereka perlukan masa untuk memulihkan, memperbaiki dan mempertingkatkan kedudukan mereka untuk menarik sokongan dari kalangan pengundi mereka sebelum ini. Penyokong yang ada sudah menjauhi diri daripada sokongan terhadap PH.  Situasi ini memerlukan masa yang bukan sedikit, paling kurang mereka memerlukan masa 10 bulan bagi mengukuhkan kedudukan, khususnya mencari strategi terbaik untuk menyatukan sesama pembangkang dan mendapat formula terbaik bagi menyakinkan rakyat dengan tawaran-tawaran menarik kepada rakyat.

Elak dikambinghitamkan

Timbalan Presiden UMNO, Tok Mat menyatakan UMNO telah melihat bahawa prestasi parti sebagai kerajaan sangat bergantung pada pelbagai faktor dalam dan luaran. Lebih-lebih lagi apabila  dijangka akan memuncaknya krisis Ukraine dan Rusia, yang akan mengugat keselamatan dunia dan mencetuskan kebimbangan dan ketakutan serta ketidakpastian.

Kemungkinan wujudnya ancaman pandemik baharu, ketegangan hubungan Amerika Syarikat dan China serta pembukaan perlahan sempadan sehingga menjejaskan ‘global supply chain’, terutama dalam bekalan minyak dan bahan penyediaan ternakan dan makanan seperti baja, dedak serta ternakan seperti lembu, ayam, kambing di peringkat serantau dan dunia kesan daripada ketidaktentuan ini.

Apabila ini dijangka akan berlaku ia akan mempengaruhi situasi dan prestasi ekonomi negara dan rakyat akan berasa marah apabila berlaku kenaikan mendadak, harga tidak terkawal, bekalan makanan sukar diperoleh dan sebagainya. Akhirnya, ramai akan mengkambinghitankan UMNO dan BN kerana berada dalam kerajaan Perikatan Nasional (PN), manakala Perdana Menteri ialah dari parti UMNO. Maka, ia perlu dijauhi segera dan perlu diadakan Pilihan Raya Umum segera agar  kerajaan yang dominan, kuat dan stabil tanpa memerlukan pergantungan terhadap musuh politik lama mereka yang bila-bila masa akan menarik butang sokongan, sebagaimana selalu BN dan UMNO terima sedemikian.

Justeru, mandat baharu perlu  diperoleh melalui pilihan raya umum bagi memastikan tidak timbul lagi tuduhan kerajaan pintu belakang, tidak menang PRU lalu, namun berjaya membentuk kerajaan hanya melalui percaturan politik. Sedangkan pembangkang sebelum ini beria-ria untuk pilihan raya yang lebih demokratik, mendapat mandat baharu kerana yakin sebelum itu mereka menang besar.

Namun, kini kurang lagi berkumandang kerana kurang yakin dapat dimenangi jika diadakan Pilihan Raya Umum dalam tempoh enam bulan ini. Inilah ruang cuba dimanfaatkan  oleh BN dan UMNO bagi menawan kembali Putrajaya dan menebus kekalahan mereka pada Pilihan Raya Umum 2018 yang lalu.

Profesor Madya Dr. Awang Azman Awang Pawi ialah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


ABM, AIBIM gesa peminjam berunding dengan bank

KUALA LUMPUR: Persatuan Bank-Bank Dalam Malaysia (ABM) dan Persatuan Institusi Perbankan dan Kewangan Islam Malaysia (AIBIM) menggesa peminjam yang menghadapi masalah kewangan dalam memenuhi komitmen hutang mereka untuk menghubungi bank masing-masing bagi berunding pilihan bantuan pembayaran balik antara 7 Ogos dan 7 September 2020.

Dalam satu kenyataan bersama, mereka berkata peminjam dinasihati untuk memohon bantuan itu lebih awal untuk memberi masa yang mencukupi bagi membincangkan dan mengesahkan pilihan dan agar bantuan pembayaran dilakukan tepat pada waktunya untuk ansuran bulan Oktober 2020.

“Peminjam/pelanggan digalakkan untuk mendapatkan maklumat lanjut daripada laman web bank atau platform media sosial rasmi bank-bank tersebut.

“Bank-bank akan menghubungi peminjam/pelanggan namun kami menasihati agar berhati-hati dengan taktik penipuan dan hanya respons menerusi saluran bank yang rasmi sahaja,” katanya.

Perdana Menteri Tan Sri Muhyiddin Yassin semalam mengumumkan lanjutan moratorium tiga bulan pembayaran balik pinjaman bagi mereka yang kehilangan pekerjaan pada tahun 2020 berikutan impak daripada pandemik Covid-19 dan masih belum mendapat pekerjaan baharu manakala yang selebihnya kerajaan akan melaksanakan pendekatan bersasar.

Ia berkata peminjam juga dinasihatkan untuk tidak berurusan dengan pihak ketiga yang mengaku sebagai ejen atau wakil bank mengenai perkara yang berkaitan dengan bantuan pembayaran balik.

Selain itu, industri perbankan menyambut baik pengumuman daripada kerajaan untuk menamatkan moratorium tersebut dan mengambil pendekatan pemberian bantuan secara bersasar, katanya.

“Industri perbankan telah bekerjasama dengan Bank Negara Malaysia untuk memastikan bantuan terus disampaikan kepada peminjam yang terjejas.

“Bank-bank telah memberi sokongan kepada peminjam/pelanggan melalui persekitaran ekonomi yang mencabar semenjak bermulanya penularan Covid-19 dan akan terus membantu peminjam/pelanggan,” katanya. – Bernama

See author's posts


Indonesia bina sekolah pondok kanak-kanak pekak

PENGASAS sekolah Abu Kahfi (dua,kanan) mengajar pelajar di sebuah sekolah pondok untuk kanak-kanak pekak diSleman, Indonesia.• Foto AFP

YOGYAKARTA: Di sebuah sekolah pondok di kawasan kejiranan di pinggir kota Yogyakarta, Indonesia, bunyi bacaan al-Quran tidak kedengaran.

Ini adalah sekolah agama untuk kanak-kanak pekak dan di sini para pelajar memberi isyarat pantas dengan tangan mereka, belajar membaca al-Quran dalam bahasa isyarat Arab.

Menurut Kementerian Hal Ehwal Agama, sekolah pondok adalah sebahagian daripada kehidupan di Indonesia dengan kira-kira empat juta pelajar menetap di 27,000 institusi di seluruh negara,

Tetapi, sekolah pondok ini adalah antara segelintir yang menawarkan pendidikan agama untuk pelajar pekak di negara majoriti Islam terbesar di dunia.

“Semuanya berpunca daripada kegelisahan saya apabila mendapati kanak-kanak pekak di Indonesia tidak tahu agama mereka,” kata pengasas sekolah, Abu Kahfi kepada AFP.

Lelaki berusia 48 tahun itu menubuhkan sekolah itu pada akhir 2019 selepas berkawan dengan beberapa orang pekak dan menyedari mereka tidak mempunyai akses kepada pendidikan Islam.

Ia kini menempatkan 115 kanak-kanak lelaki dan perempuan pekak dari seluruh nusantara yang berkongsi impian untuk menjadi seorang hafiz, seorang yang boleh menghafaz Al-Quran dengan hati.

Kanak-kanak duduk bersila di atas lantai, menggerakkan tangan mereka secara ekspresif sambil melihat ke bawah pada buku teks mereka.

Pelajar hanya bertegur sapa selepas membacakan petikan dengan betul kepada Kahfi apabila dia memanggil mereka ke hadapan kelas.

Ia adalah pendidikan agama untuk kanak-kanak yang tidak pernah belajar tentang agama atau al-Quran dan yang bahasa ibundanya adalah bahasa Indonesia.

“Kesukarannya sangat besar,” kata Kahfi.

Di dalam bilik 100 meter dari kanak-kanak lelaki, sekumpulan kanak-kanak perempuan berpakaian Islam konservatif duduk berasingan daripada rakan lelaki mereka, menjalankan amalan yang sama dalam barisan.

Bagi pelajar berusia 20 tahun, Laela Dhiya Ulhaq, belajar di sekolah itu membawa kegembiraan dan kebanggaan kepada ibu bapanya.

“Saya mahu ke syurga bersama ibu dan ayah saya… Saya juga tidak mahu meninggalkan tempat ini. Saya mahu menjadi seorang guru di sini,” kata pelajar tertua sekolah itu.

Walaupun orang lain boleh menghafal suku kata untuk membaca teks dengan kuat, orang cacat pendengaran mesti menghafal setiap watak tunggal 30 juzuk ayat kitab suci itu.

Muhammad Rafa, seorang pelajar berusia 13 tahun yang mendaftar di sekolah itu selama dua tahun, menggulung ibu jari dan jarinya ke tanda yang berbeza, memberi fokus untuk mempelajari ayat di hadapannya.

“Saya sangat gembira di sini. Keadaan di rumah sangat sunyi, tiada sesiapa untuk bercakap kerana tiada siapa yang pekak, semua orang normal,” kata Rafa, yang menghafal sembilan juzuk al-Quran kepada AFP melalui jurubahasa.

Kedua-dua Kahfi dan penderma menyediakan pembiayaan untuk sekolah dan kanak-kanak daripada keluarga miskin yang tidak mampu membayar yuran pendaftaran 1 juta rupiah (AS$68) yang membayar buku, pakaian seragam dan peralatan mandian dibenarkan belajar secara percuma.

Kanak-kanak juga mempelajari undang-undang Islam, matematik, sains dan bahasa asing supaya mereka dapat melanjutkan pelajaran ke peringkat yang lebih tinggi.

Tetapi, satu lagi impak sekolah ialah meningkatkan keyakinan kanak-kanak sebagai anggota masyarakat bermasalah pendengaran.

“Anak saya dahulunya mempunyai harga diri yang sangat rendah, dia tahu dia berbeza.

“Sejak dia datang (ke sini) dia tidak lagi malu untuk muncul di khalayak ramai. Dia memberitahu saya, Tuhan menjadikan dia seperti ini dan dia menerima sepenuhnya siapa dia.” kata Zainal Arifin, yang anaknya Arfi yang berusia 11 tahun belajar di sekolah itu.

See author's posts


Jalan empat lorong dua hala WPC04 LPB dibuka kepada pengguna jalan raya

SIMANGGANG: Jalan empat lorong dua hala Lebuhraya Pan Borneo (LPB) Sarawak di Bahagian Sri Aman dibuka sepenuhnya kepada pengguna jalan raya, hari ini.

Lokasi terlibat ialah di KM27 – KM31 Jalan Sri Aman – Betong, Kampung San Demam – Kuching Stone Quarry.

Pihak Zon Selatan, Unit LPB Jabatan Kerja Raya (JKR) Sarawak menerusi kenyataan media mengingatkan para pengguna jalan raya untuk berhati-hati ketika memandu di kawasan terlibat sepanjang tempoh pembukaan sedang berlangsung dan mematuhi segala pengurusan trafik demi keselamatan masing-masing.

Selain, merancang perjalanan di kawasan-kawasan yang terlibat.

Menerusi kenyataan ini juga, Pihak Zon Selatan, Unit LPB JKR Sarawak berkata, sekiranya terdapat  sebarang perubahan pada tarikh atau kawasan yang terlibat dengan pembukaan ini akan dimaklumkan oleh pihak kontraktor dari semasa ke semas.

Sebarang aduan atau pertanyaan lanjut berkaitan dengan aliran trafik tersebut, orang awam dikehendaki merujuk kepada Pihak Zon Selatan, Unit LPB JKR Sarawak di talian 082-619125 pada waktu pejabat.

See author's posts


Twitter berdepan saman AS$250 juta daripada 17 penerbit muzik

LOS ANGELES: Gabungan penerbit muzik termasuk Universal Music Publishing Group, Warner Chappell Music dan Sony Music Publishing menyaman Twitter berhubung “pelanggaran hak cipta besar-besaran” yang melibatkan katalog muzik syarikat masing-masing, lapor Agensi Berita Jerman (dpa).

Seramai 17 penerbit muzik yang memegang hak muzik daripada artis termasuk Drake, Taylor Swift dan Adele, memfailkan tuntutan mahkamah bersama di mahkamah persekutuan Tennessee. Mereka menuntut lebih daripada AS$250 juta sebagai ganti rugi.

Mereka ialah ABKCO Music, Anthem Entertainment, Big Machine Music, BMG Rights Management, Concord, Hipgnosis, Kobalt, Mayimba, Peer, Reservoir Media Management, Sony Music Publishing, Spirit Music Group, the Royalty Network, Ultra Music Publishing, Universal Music Group Publishing, Warner Chappell dan Wixen.

X Corp milik Elon Musk yang memiliki Twitter merupakan defendan tunggal.

“Twitter berdiri sendiri sebagai platform media sosial terbesar yang enggan melesenkan jutaan lagu untuk perkhidmatannya.

“Twitter mengetahui sepenuhnya bahawa muzik itu dibocorkan, dilancarkan dan distrim oleh berbilion-bilion orang setiap hari di platformnya. Ia tidak lagi boleh berselindung di sebalik (Akta Hak Cipta Milenium Digital) dan enggan membayar penulis lagu dan penerbit muzik,” kata ketua eksekutif Persatuan Penerbit Muzik Kebangsaan David Israelite dalam satu kenyataan.

Sebagai reaksi kepada soalan mengenai tuntutan mahkamah itu, jabatan media Twitter memberikan  emoji “najis” (poop) pada ruangan ‘auto-reply’.

Menurut The New York Times, Twitter baru-baru ini mempertimbangkan melesenkan muzik daripada tiga label utama, namun rundingan itu gagal selepas Musk mengambil alih syarikat itu. – Bernama-dpa

See author's posts


‘Terung emas’ rezeki Mary Anis

PANTU: Penduduk desa tetap
tenang mengharungi tempoh penguatkuasaan Perintah Kawalan Pergerakan (PKP)
selagi kebun kekal menjadi lubuk rezeki mereka.

Di kebun berdekatan kawasan
rumah, penduduk desa terus kekal meraih rezeki dengan menjual hasil masing-masing
dari rumah ke rumah dan di perkampungan berhampiran.

“Syukurlah tanaman terung
emas (terung asam) yang saya usahakan di kebun selama ini mula membuahkan hasil
dalam keadaan sukar semasa berhadapan dengan PKP sekarang.

“Semalam, saya menuai
lebih 300 kilogram terung emas di kebun dan diborong oleh peniaga tempatan
dengan harga RM900,” kata Mary Anis, 64, dari Rumah Panjang Selantik Ili,
Pantu.

Hasil jualan berkenaan,
katanya, diguna untuk menampung keperluan isi rumah dalam keadaan sukar semasa
pelaksanaan PKP yang beliau akui sedikit sebanyak menggugat pendapatan petani
di kawasan luar bandar.

“Tidak ramai penduduk mahu
bersesak ke pekan atau bandar untuk membeli sayur-sayuran pada masa sekarang
kerana khuatir dijangkiti virus pembunuh senyap Covid-19.

“Atas sebab itulah saya
mencadangkan kepada pekebun luar bandar supaya menjual hasil masing-masing
secara bergerak ke kampung berdekatan daripada berhimpun di satu tempat yang
mungkin terdedah kepada jangkitan pandemik bahaya ini,” katanya.

Mary juga mengucapkan terima
kasih kepada Kerajaan Pusat dan Kerajaan Sarawak kerana menyalurkan bantuan
kewangan kepada penduduk pada waktu sukar ini demi mengurangkan kesukaran hidup
dalam mengharungi PKP.

“Kebun tidak mengeluarkan
hasil banyak setiap hari. Justeru pemberian Bantuan Prihatin Nasional (BPN) dan
Bantuan Sarawakku Sayang adalah tepat pada masanya demi membantu kami yang
terjejas disebabkan oleh PKP,”kata Mary.

Bagaimanapun wanita itu
mengakui dia bersama keluarga kekal mematuhi langkah penjarakan sosial serta
pemakaian penutup muka dan hidung ketika menghantar hasil jualan kebun ke
kampung berdekatan.

See author's posts


JOE BIDEN Presiden Amerika Syarikat ke-46

AMERIKA SYARIKAT: Calon Demokrat, Joe Biden menang pilihan raya presiden Amerika Syarikat (AS) ke-46 dengan memperolehi 284 undi elektoral manakala pencabarnya, Donald Trump dari parti Republikan hanya meraih 214 undi elektoral.

Memetik laporan AP berdasarkan unjuran yang dibuat agensi berita itu, kerusi terakhir yang dimenang Biden adalah Pennsylvania yang memberinya 20 undi elektoral.

Keputusan tidak rasmi ini menyaksikan Biden menjadi calon Demokrat pertama dalam tempoh 24 tahun untuk memenangi undi elektoral di Arizona selepas menang besar di California, New York, Minnesota dan New Hampshire yang pernah dimenangi Hillary Clinton pada 2016.

Kejayaan pada usia 77 tahun dengan kempen bertemakan ‘A Battle for the Soul of the Nation’ juga membolehkan Biden menafikan hasrat Trump untuk menjadi presiden untuk penggal kedua.-AFP

See author's posts


Dua projek jeti RTP Rumah Selat siap mendahului jadual

SIBU: Sebanyak RM100,000 diperuntukkan bagi pembinaan dua jeti baharu Rumah Selat, Nanga Duat di Selangau.

Pembinaan tersebut dilaksanakan di bawah Projek Transformasi Luar Bandar (RTP) yang diserahkan Ahli Dewan Undangan Negeri (ADUN) Tamin Christopher Gira Sambang.

Menerusi perkongsian di laman media sosial miliknya, beliau berkata projek itu merupakan inisiatif untuk keselesaan penduduk Rumah Selat Nanga Duat Selangau.

“Pelaksanaan projek jeti itu bermula pada 30 Mac lalu dan dianggarkan siap sepenuhnya pada 17 Julai depan.

“Bagaimanapun, projek itu telah disiapkan awal oleh pihak kontraktor pada 26 Jun lalu,” katanya.

Penyampaian RTP telah disempurnakan oleh wakil Pejabat Daerah Selangau Lau Sing Ho dan wakil Christopher Gira iaitu Dido Saleh dan Ajan Dau pada 27 Jun lalu di Selangau.

Hadir sama, Tuai Rumah Selat dan Pegawai UKAS Daerah Selangau Nyanah Aboh.

Oleh TARANI LANTING

See author's posts


MA63: Isu geran khas, wakil dalam LHDN boleh disegerakan

KUCHING: Beberapa perkara dan tuntutan Sarawak di bawah Perjanjian Malaysia 1963 (MA63) yang tidak memerlukan pindaan Perlembagaan dapat diselesaikan dalam masa terdekat.

Timbalan Menteri di Jabatan Premier Sarawak (Undang-Undang, MA63, Perhubungan Negeri-Persekutuan), Datuk Sharifah Hasidah Sayeed Aman Ghazali berkata, ia termasuk Perkara 112D Perlembagaan Persekutuan berhubung pemberian geran khas dan wakil dalam Lembaga Pengarah Hasil Dalam Negeri (LHDN).

“Antara perkara yang mungkin dapat diselesaikan segera seperti tuntutan geran dan Sarawak sudah mengemukakan formulanya, begitu juga dengan wakil dalam LHDN. Ini antara perkara yang telah dipersetujui secara prinsip,” katanya.

Beliau berkata demikian ketika ditemui media selepas majlis perasmian persidangan Usahawan Wanita DEWANITA DUBS 2022 di sebuah hotel di sini, hari ini.

Sharifah Hasidah berkata, tuntutan Sarawak terbahagi kepada dua.

“Ada yang masih tergantung dan dapat diselesaikan. Malah masih terdapat banyak perkara yang perlu dibincang dan dirunding termasuk memerlukan pindaan dan perubahan pada undang-undang sedia ada,” katanya.

Minggu lalu, Premier Sarawak Datuk Patinggi Tan Sri Abang Johari Tun Openg berkata ada beberapa perkara dalam tuntutan MA63 tidak boleh diselesaikan dalam tempoh sebulan.

Katanya, hal ehwal perundangan menjadikan perkara itu tidak boleh diselesaikan dalam tempoh dikehendaki dan Timbalan Perdana Menteri, Dato Sri Fadillah Yusof yang dipertanggungjawabkan menyelesaikan perkara berkaitan MA63 sudah mengambil maklum mengenainya.

Oleh NUR AIN OTSMAN

See author's posts


6 maut dalam runtuhan pangsapuri

ALEXANDRIA: Sebuah bangunan pangsapuri runtuh di bandar Alexandria, Mesir mengorbankan sekurang-kurangnya enam mangsa pada Rabu.

Menurut pegawai bertugas, anggota penyelamat giat menjalankan usaha mencari mangsa yang terperangkap di bawah runtuhan bangunan tiga tingkat itu.

Setakat ini, mayat tiga lelaki dan tiga wanita ditemui terkorban namun identiti mangsa masih belum dikenal pasti.

Orang awam termasuk keluarga mangsa tidak dibenarkan masuk ke kawasan runtuhan.

Gabenor Alexandria, Mohammed el-Sharif memaklumkan laporan awal mendapati sembilan individu daripada dua keluarga dipercayai berada di dalam bangunan itu ketika ia runtuh.

Punca kejadian masih disiasat.

Bangunan itu dipercayai dibina pada era 1940-an. – AFP

See author's posts


Taufan Nanmadol: 800,000 penduduk diarah pindah

OMBAK KUAT… Ombak tinggi akibat corak cuaca yang dibawa oleh Taufan Nanmadol di persisiran pantai Minamata, Wilayah Kumamoto.

TOKYO: Pihak berkuasa Jepun mengarahkan lebih 800,000 penduduk di barat daya negara itu untuk berpindah sebelum Taufan Nanmadol yang sangat kencang melanda, lapor media kelmarin.

Arahan berpindah dikeluarkan kepada 388,000 penduduk Wilayah Kagoshima, 76,000 penduduk bandar Asakusa Wilayah Kumamoto dan kira-kira 400,000 penduduk ibu kota wilayah Miyazaki di tenggara Pulau Kyushu, lapor Sputnik memetik laporan penyiar Jepun NHK.

Ribut dijangka melanda pada tahap empat daripada lima tahap ancaman.

Pihak berkuasa menggesa pemindahan diselesaikan segera, sebelum pengumuman tahap amaran tahap kelima, yang mungkin berisiko kepada nyawa manusia.

Pihak berkuasa turut mengingatkan penduduk tentang langkah-langkah yang perlu jika bekalan elektrik terputus dan kekurangan bekalan air.

Taufan Nanmadol yang mendapat nama sempena monumen budaya Mikronesia, tapak arkeologi Nan Madol, bergerak perlahan menuju barat laut ke arah pulau-pulau di selatan Jepun. Pegawai menjangkakan ia akan menghampiri Kepulauan Amami di Wilayah Kagoshima dan pulau barat daya Kyushu pada semalam hingga hari ini, menurut NHK.

Tekanan pada tengah taufan ialah 910 hektopascal dan kelajuan angin di tengah ialah 123 batu sejam, dengan kelajuan tiupan sehingga 167 batu sejam.

Pakar juga memberi amaran bahawa ketinggian ombak boleh mencapai 39 kaki (11.89 meter). Pegawai berkata bahagian selatan Pulau Kyushu boleh mendapat curahan hujan sebanyak 500 milimeter dalam tempoh 24 jam semalam.

Lebih 450 penerbangan yang menghubungkan wilayah barat daya Jepun dengan seluruh negara dan perkhidmatan feri dibatalkan kerana taufan yang semakin hampir. Perkhidmatan kereta api juga mengalami kelewatan.

Menjelang petang semalam, taufan kuat itu dijangka tiba ke pulau utama Jepun, Honshu dan terus bergerak ke timur laut. Dari malam semalam hingga hari ini, taufan itu sepatutnya menghampiri Wilayah Kansai, Wilayah metropolitan Osaka, Kyoto dan Kobe.

-Bernama

See author's posts


PJKM diperluas ke luar bandar

KUCHING: Program Jualan Keluarga Malaysia (PJKM) telah diperluaskan ke luar bandar Sarawak.

Pengarah Pejabat Perdagangan Dalam Negeri dan Hal Ehwal Pengguna Negeri Sarawak, Dato’ Stanley Tan berkata, KPDNHEP Sarawak turut menyahut permintaan Perdana Menteri, YAB Dato Sri Ismail Sabri dan telah menggerakkan cawangan-cawangan KPDNHEP di Negeri Sarawak.

“KPDNHEP berkerjasama denganagensi-agensi dari Kementerian Pertanian dan Industri Makanan (MAFI) dan Kementerian Kewangan Malaysia (MOF), untuk meluaskan liputan.

“PJKM di seluruh Sarawak meliputi Kuching, Sri Aman, Saratok, Sibu, Mukah, Belaga, Bintulu, Miri, Limbang dan Lawas,” jelas beliau.

Tambahnya lagi, antara PJKM yang terlibat pada minggu ini adalah di Mydin Vista Tunku, Kuching; Dewan Serbaguna, Kabong; Taman Awam, Majlis Daerah Lawas dan Perkarangan Waterfront, Belaga.

“PJKM di semua lokasi tersebut telah berlangsung selama dua hari pada 29 Jan hingga 30 Jan 2022.

“PJKM menawarkan pilihan kepada pengguna untuk mendapatkan pelbagai barangan keperluan harian dengan harga berpatutan yang lebih murah, antaranya termasuklah ayam, ikan, telur, sayur-sayuran, minyak masak, gula, tepung, beras, dan barangan keperluan rumah terpilih.

“Rakyat boleh menikmati barang-barang yang ditawarkan dengan harga sehingga 20 peratus lebih murah daripada harga pasaran setempat,” ujarnya.

KPDNHEP mengingatkan semua peniaga agar sentiasa beretika, mematuhi peraturan dan undang-undang yang ditetapkan kerajaan.

“Pegawai Penguat Kuasa KPDNHEP akan terus melaksanakan pemantauan dan pemeriksaaan bagi memastikan bekalan sentiasa stabil dan tiada elemen pencatutan dalam pasaran.”

Sebarang pertanyaan lanjut dan aduan, orang ramai boleh menyalurkan ke talian WhatsApp di 019-279 4317, aplikasi ez-Adu atau melalui email ke e-aduan@kpdnhep.gov.my.

Oleh AZREEN KERIA

See author's posts


China sumbang penutup mulut dan hidung

KUCHING: Persahabatan antara Sarawak dan Konsulat Jeneral
Republik China di Kuching adalah hubungan antara manusia yang terbaik sekali,
kata Menteri Perumahan dan Kerajaan Tempatan, Dato’ Sri Dr. Sim Kui Hian.

Beliau berkata demikian sambil mengucapkan terima kasih
kepada konsulat tersebut kerana telah menyumbang 30,000 penutup mulut dan
hidung melalui Jawatankuasa Pengurusan Bencana Negeri (JPBN) pada 1 April.

“Setiap orang mempunyai peranan masing-masing, oleh
itu, marilah kita bersama-sama memerangi penularan wabak Covid-19,”
katanya semalam.

Menerusi kenyataan daripada Konsulat Jeneral Republik
China di Kuching, Cheng Guanzhong berkata, Konsulat Jeneral Republik China
menyumbangkan 30,000 penutup mulut dan hidung kepada Jawatankuasa Pengurusan
Bencana Negeri (JPBN) pada 1 April, sebagai tanda sokongan kepada pekerja
perubatan dan barisan hadapan yang memerangi Covid-19 di Sarawak.

“Konsulat Jeneral China China Consulate General akan
terus menyumbang bahan dan sumber perubatan untuk menyokong perjuangan Sarawak
terhadap Covid-19.

“Dianggarkan bahawa jumlah sumbangan penutup mulut dan
topeng dari China ke Sarawak akan berjumlah hampir 500,000, termasuk 100,000
yang disumbangkan oleh Konsulat China dan syarikat Cina di Sarawak.

“Seperti kata pepatah Malaysia, “Bukit Sama
Didaki, Lurah Sama Dituruni”, rakan-rakan China akan mencuba untuk
membantu Sarawak, Malaysia,” katanya.

See author's posts


Ops Aidilfitri 2023: Tiada lesen memandu antara kesalahan dikesan JPJ

KAPIT: Tiada lesen memandu merupakan antara kesalahan utama dilakukan pengguna jalan raya di sini dalam Ops Hari Raya / Aidilfitri (HRA) 2023 yang bermula sejak 18 April lalu.

Unit Operasi Jabatan Pengangkutan Jalan (JPJ) Kapit berkata, sepanjang operasi tersebut di sekitar Bandar Kapit, beberapa saman telah dikeluarkan kepada pengguna jalan raya atas pelbagai kesalahan.

Operasi yang berteraskan sembilan kesalahan utama ini adalah memastikan penguna jalan raya sentiasa patuh dan hormat dengan undang – undang sedia ada selain memastikan keselamatan pengguna jalan raya sentiasa terjamin.

Untuk rekod semasa operasi ini beberapa notis ketidak akuran telah dikeluarkan terhadap pengguna jalan raya yang gagal mematuhi peraturan jalan raya yang dikuatkuasakan.

Antara notis ketidak patuhan jalan raya yang di kesan semasa operasi ini adalah seperti tiada lesen memandu,tiada lesen GDL dan tiada cukai jalan.

Pihak JPJ turut mengingatkan pengguna jalan raya untuk mematuhi peraturan dan undang- undang sedia ada.

Untuk sebarang aduan trafik bolehlah disalurkan terus melalui aplikasi e-Aduan @jpj atau http://jpj.spab.gov.my beserta butiran pengadu dan butiran aduan.

See author's posts


Mahu ‘dendam’ dilunas

Tahap keyakinan dan kepercayaan tinggi dimiliki Luis Enrique berjaya membawa Sepanyol ke separuh akhir Euro 2020 namun bekas pengendali Barcelona itu mempunyai misi peribadi yang mahu dilunaskan apabila bertemu Itali dalam aksi kelompok empat terbaik, awal pagi esok.

Kerjayanya ketika bergelar pemain di kejohanan utama sentiasa diingati termasuk insiden dia disiku Mauro Tassotti yang menyaksikan darah mengalir daripada hidungnya sehingga terkena jersi putih Sepanyol yang dipakai pada Piala Dunia 1994.

Tassotti terlepas daripada sebarang tindakan ketika itu – Sepanyol dinafikan penalti pada masa kecederaan dan peluang untuk mengheret perlawanan ke masa tambahan dengan The Azzurri melakar kemenangan 2-1.

Tonggak pertahanan Itali itu bagaimanapun dihukum gantung lapan perlawanan oleh FIFA tetapi ia tidak mengubah keputusan yang menyaksikan Sepanyol tersingkir di suku akhir.

Namun, semuanya berubah pada 2008 apabila kemenangan ke atas Itali dalam aksi lapan terbaik menerusi penalti membuka peluang buat Luis Aragones untuk menjuarai Euro 2008.

Vicente del Bosque kemudiannya membawa Sepanyol menjuarai Piala Dunia 2010 dan Euro 2012

Bagaimanapun, dalam tiga kejohanan utama terakhir, pasukan itu gagal melangkah ke suku akhir dengan generasi emas dalam era kecemerlangan semakin dimamah usia.

Keputusan Enrique untuk tidak menyenaraikan bekas kapten, Sergio Ramos pada kempen Euro 2020 menoktahkan terus baki pemain dalam pasukan 2008.

Tanpa Ramos atau mana-mana pemain Real Madrid buat pertama kali dalam skuad Sepanyol di kejohanan utama, akhbar di Madrid mendakwa La Furia Roja akan kekurangan kepimpinan.

“Saya adalah salah seorang ketua seperti jurulatih yang lain,” kata Luis Enrique.”Saya sentiasa mengatakan bahawa kami adalah satu dari lapan pasukan yang akan menang di Kejuaraan Eropah dan kini kami antara empat terbaik.

“Adalah tidak masuk akal bila berada di separuh akhir dan tidak memikirkan untuk melangkah lebih jauh. Itulah objektifnya.” – AFP

See author's posts


Covid-19: Hospital Sentosa ditutup

KUCHING: Hospital Sentosa di Kota Sentosa di sini ditutup kerana semua petugas dikuarantin selepas sebahagian besar dijangkiti Covid-19.

Semalam, terdapat hanya satu kes baharu yang dilaporkan melibatkan pengesanan kontak dari kluster yang masih aktif.

Ia menjadikan jumlah keseluruhan sebanyak 21 kes.

Menurut Jawatankuasa Pengurusan Bencana Negeri Sarawak (JPBNS), kes merupakan lelaki warganegara tempatan yang bekerja sebagai petugas kesihatan di fasiliti tersebut.

“Kes disaring secara aktif yang melibatkan Kluster Sentosa dan merupakan kes Ke-21 melibatkan kluster ini. Kes tidak menunjukkan sebarang tanda dan gejala,” kata kenyataan itu.

Kes diambil swab Combined Nasopharyngeal dan Oropharyngeal pada 24 Julai di sebuah klinik kesihatan kerajaan di Kuching dan keputusan ujian rT-PCR kes adalah positif untuk Covid-19 pada 25 Julai.

Kes telah dimasukkan ke Hospital Umum Sarawak pada hari yang sama untuk rawatan lanjut.

Semua kakitangan hospital itu tidak dibenarkan balik ke rumah dalam tempoh 14 hari.

See author's posts


PMNS hulur sumbangan

FAIZAL BUJANG

PERSATUAN Muaythai Negeri Sarawak (PMNS) dengan kerjasama Persatuan Jurufoto Media Sarawak (SPPA) telah menghulur sumbangan kepada anggota Polis, Angkatan Tentera Malaysia (ATM) serta Jabatan Bomba dan Penyelamat Malaysia (JBPM). Sumbangan sebanyak 200 bungkus makanan yang juga juadah untuk berbuka puasa kepada anggota terbabit. Presiden PMNS, Jumaat Ibrahim memberitahu, ia merupakan program tahunan pihaknya dengan jalinan kerjasama SPPA.

“Kita telah mengagihkan bubur lambuk serta makanan lain kepada anggota terlibat untuk berbuka puasa ketika menjalankan tugas,” ujar Jumaat. Sambil mengucap jutaan terima kasih kepada persatuan berkenaan atas sokongan diberikan dalam mengagihkan sumbangan berkenaan.

See author's posts


Terkesan beraksi di stadium kosong

PEMAIN tengah Manchester City, Phil Foden berkata, ketiadaan penonton jelas sekali memberi kesan terhadap permainannya tatkala pemain Liga Perdana Inggeris (EPL) sekarang ini cuba menyesuaikan diri dengan suasana stadium kosong disebabkan peraturan ketat Covid-19.

Pasukan bimbingan Pep Guardiola kembali menyambung aksi kelmarin dengan Foden yang masuk sebagai pemain gantian menjaringkan gol ketiga ketika City mengalahkan Arsenal 3-0.

Bagaimanapun, pemain berusia 20 tahun itu berkata ketiadaan penyokong di Etihad sangat dirasai.

“Ia banyak memberi kesan kepada permainan. Terutama ketika anda berasa tertekan dan pasukan sedang diserang. Anda memerlukan penyokong untuk menaikkan kembali moral.

“Kita memerlukan bantuan dari diri sendiri dan mereka yang berada di bangku simpanan. Ketua pasukan pula sentisa berhubung dengan kita di atas padang.

“Ia memang sangat sukar tanpa penyokong dalam beberapa perlawanan selepas ini namun saya sedar kami mempunyai kemampuan untuk menang. Kami semua mempunyai suara dan perlu menggunakannya,” kata Foden.

Foden, yang baru beraksi tiga kali dalam kesebelasan utama musim ini, bersedia untuk menggunakan peluang apabila Pep Guardiola akan melakukan penggiliran skuad untuk mengharungi kepadatan jadual liga bagi tempoh enam minggu.

“Bos berkata semua orang harus bersedia kerana tidak semua orang dapat bermain setiap perlawanan sekarang, terutama dalam tempoh 90 minit.

“Semua orang harus berada dalam keadaan sedia. Beliau akan melakukan penggiliran jadi semua harus menggunakan peluang yang ada. Saya bersedia tidak kira siapa lawan yang kami akan tentang dan cuba memberikan aksi terbaik,” katanya.

Hanya satu perkara negatif buat City apabila kembali beraksi semula selepas tiga bulan liga terhenti iaitu kecederaan serius yang dialami Eric Garcia.

Pertahanan berusia 19 tahun itu dibawa ke hospital selepas bertembung dengan penjaga gol, Ederson.

City berkata, Garcia sudah dibenarkan keluar dari hospital dan akan dipantau dari masa ke semasa.

Sementara itu, jurulatih Watford, Nigel Pearson gusar gimik meletakkan suara penyokong bagi menggantikan tidak kehadiran penonton ke stadium akan menukarkan Liga Perdana Inggeris (EPL) kepada ‘sitkom Amerika Syarikat’.

Semua perlawanan EPL, yang bersambung sejak Rabu lalu selepas tiga bulan ditangguhkan akibat Covid-19, dilangsungkan tanpa kehadiran penonton kerana menjadi sebahagian daripada protokol ketat kesihatan.

Sesetengah penyiar televisyen menawarkan penonton untuk mendengar suara rakaman penyokong ketika perlawanan berlangsung.

Manchester City pula meletakkan beberapa skrin di stadium untuk menunjukkan reaksi penyokong mereka ketika menonton kejayaan City mengalahkan Arsenal 3-0.

“Apa yang perlu kita buat ialah menyesuaikan diri dengan keadaan, stadium kami akan sama seperti stadium lain, tanpa penonton.

“Bagaimanapun, apa yang kami perlu buat ialah cuba berunding. Buat masa sekarang ia agak mustahil untuk membolehkan penyokong datang ke stadium bagi membantu kami kekal di EPL.

“Saya berharap pemain mampu mengetepikan aspek emosi dan cuba menyesuaikan diri dengan persekitran baru.

“Kami tidak terlalu berminat dengan konsep itu, saya tidak tahu sama ada anda suka sitkom Amerika Syarikat, saya tidak tahan mendengar bunyi rakaman ketawa. Jadi kami tidak bersetuju untuk mewujudkan suasana palsu,” kata Pearson.

Kekalahan 0-1 kepada Crystal Palace pada perlawanan terakhir sebelum saingan liga ditangguhkan menyaksikan Watford berada di kedudukan ke-17 liga dan hanya dibezakan dengan jumlah jaringan dari zon penyingkiran.-AFP

See author's posts


Rebut gelaran ‘Kumang’ sertai BDCF anjuran SIDS 21 Julai depan

SIBU: Gadis Dayak berusia 18 tahun ke atas dan masih bujang dipelawa untuk menyertai Pertandingan Kumang Pesta Kebudayaan Dayak Borneo (BDCF) 2023 di Dataran Bandar Sibu Fasa 1 pada 21 Julai depan.

Pertandingan anjuran Sarakup Indu Dayak Sarawak (SIDS) Sibu ini adalah sempena Pesta kebudayaan Borneo (BCF).

Pengerusi SIDS Sibu, Angelyn Uchi Maseng berkata, jawatankuasa pertandingan menyediakan hadiah lumayan pada kali ini berbanding hadiah yang ditawarkan sebelum ini.

“Gelaran ‘Kumang’ akan membawa pulang wang tunai RM5,000 beserta mahkota, selempang, piala, hamper dan bunga manakala gelaran ‘Lulong’ (naib johan) akan menerima RM3,000 beserta selempang, piala dan hamper dan tempat ketiga iaitu gelaran ‘Selinggar Matahari’ akan membawa pulang RM2,000 beserta selempang, piala dan hamper.

“Selain itu, peserta yang memperolehi tempat keempat hingga ke-10 akan menerima hadiah saguhati berupa wang tunai RM600 seorang,” jelasnya, hari ini.

Katanya, gadis yang berminat untuk menyertai pertandingan ini hendaklah mempunyai ketinggian sekurang-kurangnya 150cm.

“Para peserta yang berjaya dan layak ke peringkat akhir diwajibkan memperagakan ‘Ngepan Iban’ (bebas).

“Para peserta kemungkinan akan berentap di peringkat saringan bagi menentukan siap yang layak ke pusingan seterusnya dan ke peringkat akhir namun ia tertakluk kepada bilangan peserta,” ujarnya.

Beliau memberitahu, pemarkahan peserta akan dinilai mengikut tiga kriteria utama iaitu kecantikan 50 peratus, pakaian 30 peratus serta keyakinan diri dan gaya sebanyak 20 peratus.

“Yuran penyertaan adalah sebanyak RM30 dan tarikh tutup penyertaan adalah pada 12 Julai ini 5.00 petang,” ujarnya lagi.

Sebarang pertanyaan lanjut, sila hubungi Senorita Salleh di talian 013-8061265, Claudia Dieo (014-6526083), Rose Chukan (013-8313990) atau Priscilla Demi Barnabas (011-19353592).

Oleh AKUN GIMAN

See author's posts


Perintah peruntukan baharu Ordinan Darurat

PUTRAJAYA: Perintah pemakaian peranti pengesanan merupakan antara lima peruntukan baharu dalam Ordinan Darurat (Pencegahan dan Pengawalan Penyakit) (Pindaan) 2021 yang akan berkuat kuasa pada 11 Mac ini, kata Menteri Kesihatan Datuk Seri Dr Adham Baba.

Beliau berkata, pemakaian peranti berteknologi tinggi berbentuk gelang itu yang bertujuan untuk mengawal pergerakan adalah diwajibkan bagi tiga kategori iaitu individu yang positif Covid-19; individu dalam siasatan (PUI) atau kontak rapat pesakit Covid-19; dan individu dalam pengawasan (PUS).

“Tempoh pemakaian peranti itu adalah dalam masa 10 hari,” katanya dalam sidang media bersama Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan di Kementerian Kesihatan (KKM) di sini semalam.

Dr Adham berkata, penalti akan dikenakan sekiranya peranti pengesanan tersebut dimusnahkan, dirosakkan, dihilangkan atau diubah.

Selain itu, katanya peruntukan baharu yang dimasukkan dalam ordinan berkenaan ialah Seksyen 21A bagi membolehkan Ketua Pengarah Kesihatan mengeluarkan arahan secara am atau khusus kepada mana-mana individu untuk mengambil langkah bagi mencegah dan mengawal penyakit berjangkit.

Peruntukan baharu yang lain ialah Bahagian IVA mengenai penguatkuasaan yang memberi kuasa menjalankan siasatan dan memberi maklumat berhubung pencegahan dan pengawalan penyakit berjangkit, katanya.

Peruntukan baharu iaitu Seksyen 22A dalam ordinan pula membolehkan pertuduhan dibuat terhadap pertubuhan perbadanan yang melakukan kesalahan di bawah Akta Pencegahan dan Pengawalan Penyakit Berjangkit 1988 (Akta 342), katanya.

Peruntukan baharu iaitu Seksyen 31 pula adalah sebagai punca kuasa untuk mengenakan penalti di bawah Akta 342 bagi mana-mana kesalahan yang tidak dinyatakan di dalamnya.

Ia menetapkan sebarang perbuatan melanggar peraturan adalah suatu kesalahan dan boleh dikenakan penalti tidak melebihi RM50,000 atau penjara tidak melebihi enam bulan atau kedua-duanya sekali, katanya.

“Tindakan undang-undang bukanlah bersifat mengadili tetapi bertujuan mencegah sekali gus menamatkan penularan jangkitan Covid19 di negara ini,” kata Dr Adham.

Sementara itu, Takiyuddin berkata seramai 4,000 anggota daripada pihak berkuasa tempatan (PBT) dan Jabatan Pengangkutan Jalan (JPJ) akan turut digembleng bagi membantu Polis Diraja Malaysia dalam pemantauan pematuhan prosedur operasi standard (SOP) ditetapkan Majlis Keselamatan Negara serta Kementerian Kesihatan.

“Anggota PBT dan JPJ berkuasa mengeluarkan kompaun selain memberi nasihat kepada mereka yang tidak patuh SOP. Justeru, satu garis panduan mengenai tindakan kompaun akan diberikan kepada pihak berkuasa,” katanya. – Bernama

See author's posts


Penghuni terima bungkusan kurier diserbu polis, Kastam

KUCHING: Pihak polis mengingatkan masyarakat untuk tidak membuta tuli menerima sebarang kotak mahupun bungkusan yang bukan milik peribadi daripada mana-mana perkhidmatan kurier demi keselamatan masing-masing.

Kenyataan berkenaan tular di media sosial, sebuah rumah di Lorong 6 Jalan Hup Kee diserbu pihak Polis Diraja Malaysia (PDRM) dan Jabatan Kastam Diraja Malaysia (JKDM), pagi tadi.

Serbuan dibuat apabila salah seorang penghuni yang mendiami kawasan tersebut menerima satu bungkusan dipercayai berisi dadah daripada perkhidmatan kurier.

Pada asalnya, bungkusan adalah milik orang lain dan bukannya pemilik rumah atau ahli keluarga yang beralamat tersebut.

Penerimaan bungkusan itu namun ditandatangani oleh salah seorang ahli keluarga yang kini sedang disoal siasat.

Menurut perkongsian di platform media sosial, insiden ini merupakan kesedaran terhadap masyarakat untuk lebih peka dengan persekitaran demi keselamatan.

Dalam perkongsian menerusi platform media sosial itu, pihak polis juga turut menyatakan setakat ini, tidak ada laporan rasmi berkaitan insiden dibuat dan Utusan Sarawak dimaklumkan, kes adalah di bawah kuasa JKDM.

Oleh Connie Chieng

See author's posts


UNIMAS, Somalia kerjasama majukan sektor utiliti

MAJLIS pertukaran MoU antara UNIMAS dan Somalia.

Universiti Malaysia Sarawak (UNIMAS) menandatangani satu Memorandum Persefahaman (MoU) dengan Kementerian Tenaga dan Sumber Air Somalia (MoEWR) untuk merancakkan sektor utiliti dalam republik itu.

Melalui perkongsian itu, UNIMAS akan menerajui aktiviti berkaitan penyelidikan dan pembangunan serta pembinaan modal insan dalam bidang

air dan tenaga di Somalia.

MoU itu ditandatangani oleh Naib Canselor UNIMAS, Prof Datuk Dr Mohamad Kadim Suaidi dan Ketua Pengarah MoEWR, Abdirazak Mohamed Muhumad.

Kadim yakin, kerjasama ini akan mengikut jejak langkah usaha kejayaan UNIMAS yang lain dalam membawa impak yang ketara kepada

masyarakat.

“Pengalaman UNIMAS dalam pembangunan air dan tenaga di Sarawak seperti Pusat Air UNIMAS dan Bekalan Air Alternatif Sarawak (SAWAS) akan dapat menyokong inisiatif dan aspirasi MoEWR dalam

sektor komoditi,” katanya.

Sementara itu, Abdirazak dalam ucapannya mengucapkan terima kasih kepada UNIMAS atas

kerjasama ini.

“Tenaga adalah nadi pembangunan.  Tenaga membolehkan pelaburan yang mungkin, inovasi dan industri baharu yang menjadi enjin pekerjaan, pertumbuhan inklusif dan kemakmuran bersama untuk keseluruhan ekonomi.

“Somalia hari ini berada di persimpangan pembangunan pelbagai aspek dan sebagai sebuah negara membangun dan negara yang pulih daripada konflik sivil yang berpanjangan, akses kepada tenaga yang berpatutan dan cekap adalah salah satu faktor paling kritikal untuk pertumbuhan dan kestabilan ekonomi kita.

“ Oleh itu, menjadi keutamaan kami untuk menyediakan tenaga yang boleh dipercayai kepada rakyat kami,” ujarnya.

Sektor elektrik Somalia menghadapi cabaran besar yang menghalang pembangunan negara, termasuk kadar elektrifikasi yang rendah di mana kadar capaian keseluruhan dianggarkan hanya pada 15 peratus, kos kuasa yang sangat tinggi, pergantungan yang tinggi kepada petroleum yang diimport untuk penjanaan elektrik, teknikal  yang tinggi  dan kerugian komersial, kekangan tenaga awam dan swasta, pembiayaan dan pelaburan terhad, kekurangan data yang boleh dipercayai, dan keupayaan manusia yang terhad.

“ Di Kerajaan Persekutuan Somalia (FGS), Kementerian Tenaga dan Sumber Air (MoEWR) mempunyai mandat untuk menyelia operasi dalam sektor elektrik.

“ Kekurangan keupayaan institusi dan manusia untuk membangun, menguatkuasa dan memantau sektor oleh institusi kerajaan telah mengehadkan pembangunan industri elektrik Somalia secara amnya, dan khususnya penambahbaikan struktur institusi, kecekapan operasi, dan memanfaatkan sumber tenaga sedia ada dengan berkesan,” kata

Abdirizak lagi.

Jelasnya, MoU ini merupakan satu peristiwa penting bagi Somalia dan sememangnya percaya ini boleh diterjemahkan kepada kerjasama yang bermakna dalam kedua-dua sektor tenaga dan air.

Majlis MoU itu turut dihadiri delegasi daripada kakitangan MoEWR dan UNIMAS.

Oleh NUR AIN OTSMAN

See author's posts


Son mahu Korea Selatan cipta keajaiban berdepan Brazil

DOHA: Bintang Korea Selatan, Son Heung-min mahu rakan sepasukan mencipta satu lagi kejutan dengan menewaskan Brazil pada pusingan 16 terbaik Piala Dunia Isnin ini selepas mempamerkan aksi penuh keberanian ketika menentang Portugal.

Pengembaraan Korea Selatan tampak hampir pasti berakhir sehinggalah pemain gantian Hwang Hee-chan dimasukkan pada masa kecederaan untuk meledak jaringan kemenangan 2-1 ke atas Portugal yang sudah pun melayakkan diri di Qatar, Jumaat lalu.

Sikap dipamerkan itu mendorong mereka mara ke pusingan kalah mati dan bertemu Brazil, sebuah pasukan yang menjadi pilihan utama kejohanan.

Namun, Son yang bermain menggunakan topeng kerana menjalani pembedahan bulan lalu susulan retak di bahagian mata kiri, berkata mereka masih belum bersedia untuk ‘pulang awal’.

Dengan kejutan demi kejutan dalam kejohanan kali ini, Korea kini mahu mengintai peluang untuk melakar kejutan.

“Sesuatu yang hebat, tetapi kejohanan kami masih belum berakhir,” kata penyerang Spurs selepas kemenangan penuh dramatik ke atas Portugal.

“Kami sering bercakap mengenai mara ke pusingan 16 terbaik sebagai objektif, tetapi kami kini mahu mencuba untuk melepasinya.

“Saya harap kami boleh melakukan kejutan yang lain,” katanya yang turut membantu mencipta gerakan menghasilkan gol oleh Hwang selepas melakukan larian solo yang mengatasi pertahanan Portugal.

Peminat di Korea Selatan mula membandingkan pasukan kali ini dengan pencapaian skuad kebangsaan pada 2002 yang mengejutkan dunia mara ke separuh akhir.

Penolong jurulatih, Sergio Costa yang mengambilalih tugas ketika pertembungan Kumpulan H dengan Portugal selepas jurulatih Paulo Bento digantung, begitupun menolak perbandingan berkenaan.

“Saya tidak boleh membuat perbandingan kerana menonton Piala Dunia 2002 di televisyen dan tidak tahu mereka secara peribadi,” kata Costa.

“Saya menonton beberapa perlawanan daripada sebelum ini, tetapi tidak boleh membuat perbandingan kerana saya tidak tahu pasukan Korea yang sebelumnya.

“Sekarang ini, saya hanya boleh memberitahu kamu, ini adalah sebuah pasukan yang sangat jujur. Ini adalah sesuatu yang kami sangat banggakan, kami melihat pemain yang mempunyai personaliti kuat dan mereka layak dengan apa yang dicapai.” – AFP

See author's posts


Karnival Rindok Ati Lepak @ Tupong

KUCHING: Karnival Rindok Ati Lepak @Library Tupong adalah platform untuk merapatkan hubungan antara warga komuniti sekitar Kampung Tupong dengan Dewan Bandaraya Kuching Utara (DBKU).

Ahli Dewan Undangan Negeri (ADUN) N.6 Tupong, Fazzrudin Abdul Rahman berkata program ini adalah saluran terbaik bagi merapatkan hubungan antara DBKU, Kejiranan Mesra (KJM) Tupong dan pemimpin masyarakat.

“Dengan ada hubungan ini, maka mudah untuk kita memahami apa sebenarnya syarat program yang dianjurkan DBKU dan mereka (DBKU) faham kehendak masyarakat di kampung ini.

“Apabila kita faham, barulah senang untuk mengutarakan sebarang isu kepada DBKU dan mereka cepat untuk menyelesaikannya.

“Maka sebab itu, pemahaman antara DBKU dan kepemimpinan masyarakat itu amat penting untuk keseluruhan masyarakat,” katanya berucap pada Karnival Rindok Ati Lepak @Library Tupong di Dewan Serbaguna Kampung Tupong, hari ini.

Pada masa sama, karnival yang diadakan sejak Jumaat lalu hingga hari ini menyediakan pelbagai aktiviti dan program ilmu kepada warga komuniti sekitar Kampung Tupong seperti pertandingan Zumba KJM, kempen perpustakaan, pertandingan futsal dan pertandingan e-sukan.

Di samping itu, objektif karnival ini diadakan adalah untuk mempromosikan dan menggalakkan pembudayaan berkunjung ke perpustakaan komuniti DBKU bagi mengisi masa lapang pelajar.

Selain itu, sebagai pendedahan kepada penduduk setempat dan orang awam bahawa perpustakaan komuniti juga merupakan penghubung kepada perkongsian maklumat mengenai perkhidmatan-perkhidmatan DBKU.

Turut hadir Pengarah DBKU Mohamed Khaidir Abang.

Oleh Mohd Neenatul Aizal

Keterangan gambar

ALBUM…  Fazzrudin Abdul Rahman (empat dari kanan) dan Mohamed Khaidir Abang (tengah) semasa sesi penyampaian hadiah pada Karnival Rindok Ati Lepak @Library Tupong di Dewan Serbaguna Kampung Tupong, hari ini.

See author's posts


Barbie berpakaian indah dari manik

MINAT dan hobi menghasilkan kraftangan manik menyerlahkan kreativiti yang dimiliki oleh seorang kerani sekolah di salah sebuah Sekolah Kebanngsaan Jenis Cina (SJKC) di Sarikei.

Sehingga kini, Cassyline Ambun telah memiliki koleksi lebih 100 buah hasil kraftangan manik yang dihasilkannya sendiri.

Utusan Sarawak telah bertandang ke rumahnya di Taman Susur Jambu untuk melihat pelbagai koleksi kraftangan manik miliknya.

Katanya, dia mula berminat menghasilkan manik sejak lapan tahun lalu apabila melihat hasil kraftangan manik yang dihasilkan oleh mendiang kakaknya.

“Saya mula menghasilkan kraftangan manik sejak lapan tahun lalu, tiga tahun sebelum kakak saya meninggal dunia.

“Dia banyak mengajar saya cara bagaimana menghasilkan seni kraftangan menarik dari manik,” katanya.

Tambahnya, pada mulanya dia agak kekok menyulam manik, namun dorongan dan tunjuk ajar dari kakaknya pada masa itu menguatkan lagi semangat ingin belajar dan cintanya dengan kraftangan manik.

“Selain itu, saya belajar menghasilkan kraftangan manik dari internet dan merujuk kepada kawan-kawan dan ibu saudara saya yang turut mempunyai minat yang sama seperti saya.

“Kraftangan manik yang saya hasilkan adalah untuk koleksi sendiri dan hiasan dalam rumah.

“Saya tidak menjual koleksi kraftangan manik ini dan saya simpan dalam almari sebagai hiasan,” ujarnya.

Tambahnya, antara koleksi bentuk kraftangan manik yang dihasilkannya ialah kraftangan manik buah-buahan, pakaian anak patung ‘barbie’ dan haiwan.

Cassyline juga menghiasi patung ‘barbie’ yang dibelinya dengan pakaian baharu yang diperbuat dari manik yang dihasilkannya.

“Buat masa ini saya mempunyai lebih kurang 14 anak patung ‘barbie’ yang dihiasi dengan pakaian manik.

“Hasil dari minat yang mendalam, saya berjaya menghasilkan pakaian baharu untuk anak patung ‘barbie’ dan ia adalah antara koleksi kegemaran saya,” katanya lagi.

Selain itu katanya, fraftangan manik bentuk naga adalah kraftangan manik yang mahal pernah dihasilkannya.

Naga yang diperbuat dari manik ini memerlukan lebih sebulan untuk disiapkan kerana dia hanya menyulam manik apabila balik kerja dan pada hujung minggu.

“Kos untuk membuat kraftangan seekor naga yang agak panjang ini adalah lebih RM200, memandangkan saya menggunakan manik dari Jepun yang agak mahal dan manik yang tahan lama dari manik biasa,” ujarnya.

Katanya, kraftangan manik berbentuk naga itu dijadikan hiasan atas televisyen rumahnya.

Menurut Cassyline, sepanjang berada dirumah sejak Perintah Kawalan Pergerakan (PKP), dia menggunakan masa tersebut untuk menghasilkan kraftangan bunga-bunga bonsai dan kraftangan haiwan dari manik.

“Kini saya masih dalam perancangan untuk menghasilkan tanglung dari manik untuk hiasan dalaman rumah.

“Saya masih mencari manik-manik dengan saiz manik yang sesuai dan tahan lama untuk menghasilkan tanglung ini.

“Doakan semoga saya berjaya menghasilkan tanglung dari manik ini,” katanya menamatkan temubual bersama Utusan Sarawak.

Oleh Earl Anek

See author's posts


Bomba Komuniti Rumah Libau jalani latihan

BATU NIAH : Jabatan Bomba dan Penyelamata Malaysia (JBPM) Batu Niah melaksanakan aktiviti latihan terhadap Bomba Komuniti di Rumah Libau Klumbu, Sekaloh Niah yang baharu ditubuhkan semalam.

Ketua Balai Bomba Batu Niah Francis Aceh ketika dihubungi berkata, penubuhannya adalah sebagai sebuah pasukan terawal bagi menangani keadaan jika berlaku sesuatu kejadian sementara menunggu bantuan daripada bomba tiba.

Katanya, penubuhan Bomba Komuniti dalam kawasan kampung dan rumah panjang dapat membantu mencegah dan menangani kebakaran dalam kalangan komuniti itu sendiri.

“Antara aktiviti yang dijalankan sepanjang program semalam ialah melatih 24 penduduk rumah panjang yang menyertai Bomba Komunitu melakukan kawad kebombaan.“Turut diadakan beberapa taklimat keselamatan kebakaran, pengenalan peralatan kebombaan serta praktikal kawad operasi kebombaan,” jelasnya.

Selain itu, taklimat keselamatan kebakaran ketika memasak dan demo memadam kebakaran dapur dan teori kaedah menyelamat mangsa turut diadakan pada kesempatan yang sama.

Sementara itu, dua anggota Bomba Batu Niah yang turut terlibat ialah PBK II Mohamud Punya, PBB Ronald dan PBB Ansi.

Oleh Adum Liu

See author's posts


Jasa Wan Junaidi tidak dilupakan

LUNDU: Ahli Dewan Undangan Negeri (ADUN) Tanjong Datu, Azizul Annuar Adenan menyifatkan pelbagai pembangunan dan pembaharuan telah dibawa oleh Ahli Parlimen Santubong sebelum ini, Dato Sri Wan Junaidi Tuanku Jaafar ketika beliau menjadi wakil rakyat.

Katanya, Tanjong Datu tidak akan melupakan jasa beliau ketika menjadi Ahli Parlimen memimpin kawasan itu sebelum ini.

Sementara itu, calon GPS di Parlimen Santubong, Dato Sri Nancy Shukri berkata, beliau telah melihat sendiri dan mendalami cara hidup penduduk di Tanjong Datu yang berbilang kaum.

“…Dan berharap tiada anasir luar datang untuk memecah belahkan perpaduan dengan memainkan isu perkauman di kawasan itu,” katanya ketika majlis pelancaran jentera pilihan raya Tanjong Datu dan sesi suai kenal calon di Lundu, semalam.

Terdahulu, GPS menggugurkan tiga penyandang kerusi daripada senarai calon yang bertanding pada PRU-15 ini, iaitu Dato Sri Wan Junaidi Tuanku Jaafar di kerusi Santubong, Datuk Seri Rohani Abdul Karim di Batang Lupar dan Datuk Robert Lawson Chuat di Betong.

Kesemua mereka adalah daripada Parti Pesaka Bumiputera Bersatu (PBB) dan akan digantikan oleh Mohamad Shafizan Kepli di Batang Lupar, Dr. Richard Rapu di Betong, dan Dato Sri Nancy Shukri yang bertukar dari Batang Sadong ke Santubong.

See author's posts


Sarawak catat 14 kes positif semalam

KUCHING: Sarawak mencatatkan 14 kes positif Covid-19 semalam dan menjadikan jumlah keseluruhan kes positif Covid-19 di Sarawak meningkat kepada 1,180 kes.

Menurut Pengerusi Jawatankuasa Pengurusan Bencana Negeri Sarawak (JPBNS), Datuk Amar Douglas Uggah dalam kenyataan media semalam berkata, pertambahan kes positif Covid-19 itu dikesan di Daerah Kuching (7), Sibu (3), Sri Aman (2), Miri (1) dan Pusa (1).

“Di Kuching, kes 1167 adalah seorang lelaki warga tempatan yang baru balik dari negara Emirates Arab Bersatu (UAE) pada 3 Januari 2021 melalui Dubai dan sampai di Kuching pada 4 Januari 2021.

“Kes telah menjalani ujian saringan RTK Antigen di KLIA-1 dan keputusan ujian adalah negatif.

“Semasa tiba di Lapangan Terbang Antarabangsa Kuching, kes telah dibawa ke pusat kuarantin untuk menjalani arahan kuarantin wajib selama 10 hari dan telah menjalani saringan Covid-19 pada 5 Januari 2021 dan didapati positif pada 6 Januari 2021.

“Kes 1168, 1169, 1170, 1178 dan 1179 adalah lima warga tempatan yang telah dikesan melalui aktiviti pengesanan kes kepada individu yang mempunyai kontak rapat dengan kes positif Covid-19,” jelas beliau dalam satu sidang media, di Kuching, semalam.

Mengulas lanjut, Uggah menyatakan bahawa Kes 1174 merupakan seorang lelaki warga tempatan yang telah mendapatkan rawatan di hospital swasta di Kuching pada 3 Januari 2021 dan telah dirujuk dan dimasukkan ke Hospital Umum Sarawak untuk saringan kali ke-2 dan didapati positif pada 6 Januari 2021.

“Di Sibu, Kes 1171 merupakan seorang wanita warga tempatan yang balik dari Johor. Kes ini adalah seorang pekerja di Singapura dan telah diberikan arahan kuarantin di rumah selama 14 hari. Keputusan ujian rT-PCR kes didapati positif pada 6 Januari 2021.

“Kes 1172 adalah warga tempatan (Selangor) dan telah balik ke Shah Alam, Selangor untuk bercuti. Kes telah berada di Selangor sejak 19 Disember 2020 dan balik semula ke Sibu, Sarawak pada 4 Januari 2021.

“Kes ini telah tiba di Lapangan Terbang Sibu pada 4 Januari 2021 dan telah diberi arahan kuarantin di rumah dan dipakaikan gelang. Kes menjalani saringan Covid-19 dan ujian rT-PCR dan didapati positif pada 6 Januari 2021,” tambahnya.

Dalam pada itu, Uggah turut memaklumkan bahawa Kes 1175 merupakan seorang wanita warga tempatan yang telah pulang ke Sarawak sebelum meneruskan perjalanan ke Lapangan Terbang Sibu pada hari yang sama.

“Di Pusa, Kes 1173 merupakan seorang wanita warga tempatan (Sarawak) yang telah balik dari Johor. Setibanya di Lapangan Terbang Sibu, kes telah menjalani saringan Covid-19 dan diberikan arahan kuarantin di rumah selama 14 hari serta telah dipakaikan gelang. Ujian saringan yang dijalankan pada 04 Januari 2021 telah didapati positif pada 6 Januari 2021.

“Manakala di Miri, Kes 1176 adalah seorang lelaki warga tempatan (Sarawak) yang telah dikesan melalui aktiviti pengesanan kes yang melibatkan kluster Bah Sayap. Kes adalah rakan yang mempunyai kontak kepada kes 1,116,” katanya.

Selain itu, Uggah memaklumkan bahawa di Sri Aman, Kes 1177 dan 1,180 adalah dua orang warga tempatan (Sarawak) yang telah disaring Covid-19 kerana mempunyai tanda dan gejala jangkitan Covid-19.

“Kedua-dua kes ini telah menerima rawatan di klinik kesihatan kerajaan di Daerah Sri Aman pada 6 Januari 2021 dan keputusan didapati positif pada 7 Januari 2021,” katanya.

Oleh RYNNA SHA’ERRA

See author's posts


SPK ‘kunci’ selesai kepadatan penduduk

SADONG JAYA: Skim Pembesaran Kampung (SPK) adalah kunci bagi menyelesaikan permasalahan kepadatan penduduk khususnya di kawasan kampung tradisi.

Ahli Dewan Undangan Negeri (ADUN) Sadong Jaya, Aidel Lariwo berkata, keadaan kampung yang padat dan tidak teratur dilihat mengganggu landskap dan suasana di kampung.

“Kebanyakan penduduk di kampung tradisi cenderung untuk memperbesarkan rumah, khusuenya mereka yang mempunyai ruang di sekitar rumahnya.

“Selain itu, kos milikan rumah di kawasan bandar seperti Kuching yang mahal menyukarkan golongan berpendapatan rendah atau tidak mempunyai pendapatan yang tetap untuk membeli rumah di sana.

“Hal ini menyebabkan mereka lebih memilih untuk menyewa di bandar dan menetap di kampung bersama keluarga besar mereka,” katanya.

Beliau berkata demikian ketika ditemui pemberita selepas menemani Timbalan Ketua Menteri, Datuk Amar Awang Tengah Ali Hasan mengadakan lawatan kerja ke tapak pembinaan SPK Sadong Jaya, di sini semalam.

Dalam pada itu, Aidel turut tidak menafikan bahawa kemungkinan terdapat tiga atau empat buah keluarga terpaksa berkongsi di bawah satu bumbung kerana tidak mempunyai rumah sendiri.

“Inilah sebabnya SPK ini dilihat signifikan dan relevan kerana mereka yang layak akan mempunyai rumah sendiri yang lebih selesa untuk mereka tinggal sekeluarga.

“Tambahan pula, SPK Sadong Jaya ini nanti bakal dilengkapkan dengan kemudahan asas seperti rangkaian jalan, perparitan konkrit, serta bekalan utiliti seperti elektrik dan air.

“Apa yang lebih menarik adalah kadar bayaran premium ke atas satu lot hanya bernilai RM2,500, yang mana boleh dibayar secara ansuran. Ini jelas sangat menguntungkan rakyat,” ujarnya.

Mengulas lebih lanjut, Aidel turut menjelaskan bahawa tapisan bagi mendapatkan lot SPK ini akan diselaraskan oleh Jabatan Tanah dan Survei (JTS) dan dibantu oleh Ketua Masyarakat dan Ketua Kaum (KMKK) kampung masing-masing.

“Kita hendak memastikan mereka yang benar-benar layak dan memenuhi kriteria sahaja yang akan dapat lot SPK ini,” tegasnya.

Tambah Aidel lagi, keutamaan hanya diberikan kepada penduduk di empat buah kampung sahaja iaitu Kampung Sadong Jaya Laut, Kampung Sadong Jaya Ulu, Kampung Sadong Jaya Tengah dan Kampung Sungai Bilis.

Oleh AKMAL ADIB YUSUP

See author's posts


PERUNDANGAN YANG DIPERKOTAK-KATIK

KEADILAN tidak membezakan dari segi kedudukan, pangkat dan darjat.

PROSES perundangan berupa suatu kaedah penimbangtaraan terhadap apa-apa juga kes salah laku jenayah, tidak kira seberat mana mahupun melibatkan mana-mana individu, bagi mencapai suatu keputusan yang saksama sebelum sesuatu sabitan dibuat dan hukuman dijatuhkan.  Dalam sistem perundangan negara, Perlembagaan Persekutan berupa dokumen ‘induk’ yang bertindak sebagai rujukan apabila timbul apa-apa juga kesangsian, pertikaian mahupun ketidakpastian tentang pentafsiran mana-mana klausa dalam mana-mana akta.

Akta berupa dokumen perundangan yang memperincikan bukan sahaja tentang apa-apa bentuk salah laku atau jenayah serta hukumannya, malah menjelaskan fungsi serta matlamat penubuhan sesuatu organisasi atau kementerian, bidang-bidang kuasa dan peraturan-peraturan tertentu.  Suatu rang undang-undang (RUU) terlebih dahulu dicadangkan dan digubal sebelum dibentangkan, diperdebat serta diperhalusi dalam sidang Parlimen. Sesuatu RRU, sama ada RUU awam, persendirian, hibrid atau tenpatan, akan hanya menjadi akta setelah diluluskan setelah melalui proses pembacaan sebanyak 3 kali sebelum diperkenan oleh Yang di-Pertuan Agong untuk diwartakan dan penguatkuasaannya diamalkan.

Lantaran hakikat yang sedemikian, apa-apa juga bentuk akta yang diguna pakai dalam proses penimbangtaraan, pelaksanaan dasar dan peraturan, telah setidak-tidaknya, dibahaskan secara terperinci dan mendalam dengan melihat keberkesanannya, kewibawaannya serta kebolehpercayaan dalam konteks penegakan keadilan dan kesaksamaan. Tidak ada sesiapa yang mengatasi kedautan undang-undang (no one is above the law) dan keadilan tidak seharusnya diamalkan semata-mata, akan tetapi harus disaksikan diamal secara zahirnya (justice must not only be done, but also be seen to be done), dictum yang digagaskan oleh Lord Hewart, Lord Chief Justice England dalam kes Rex lwn. Sussex Justices pada tahun 1924.

Berdasarkan kedua-dua kenyataan berkenaan, jelas bahawa apa-apa bentuk undang-undang yang dikuatkuasakan, bertujuan untuk mengawal sebahagian daripada komponen kehidupan manusia dalam konteks pengawalan dan pengekalan ketenteraman, keamanan dan keharmonian kehidupan bermasyarakat.  Tidak kira sama ada bentuk ‘hukum’ berkenaan berupa hukum yang digariskan dalam konteks keagamaan, mahupun yang ‘dibuat’ oleh manusia, fungsinya serupa.  Namun, sejauh manakah sistem perundangan di dunia ini mampu menegakkan unsur keadilan yang mencakupi setiap daripada kalangan ahli masyarakatnya tanpa mengira ras,anutan agama, pangkat dan darjat?  Persoalan yang bukannya pertama kali ini dilontarkan, akan tetapi telah kerap kali talun-menalun, namun talunannya seakan-akan dituntun pawana jauh ke samudera, lantas menghilang.

Sememangnya wujud kewajaran persoalan yang sedemikian dilontarkan bagi menjamin kesaksamaan dan keadilan buat setiap daripada kalangan ahli masyarakat terpelihara dan terjamin.  Kewajaran yang bukan bukan berupa ‘suka-suka’ atau hearsay, akan tetapi berlandaskan dan bersaksikan beberapa ‘situasi’ dan ‘keputusan’ yang kurang menyenangkan, membimbangkan serta meragukan.  Aspek keraguan di pihak kanta taakul masyarakat, yang berupa landasan dalam penimbangtaraan apa-apa bentuk pertuduhan kes mahkamah, iaitu, keraguan munasabah (reasonable doubt).

Malah, keputusan beberapa kes yang melibatkan individu-individu berprofil tinggi, dilihat bersifat terlalu ‘lembut’ (linient) sehingga menimbulkan kesangsian masyarakat tentang aspek kesamarataan dalam sistem perundangan, khususnya yang melibatkan sabitan dan hukuman.  Malah, hal yang sedmikian turut mendapat perhatian masyarakat dunia secara umumnya.  Situasi yang menimbulkan istilah ‘jerung’, ‘kluster kayangan’, ‘kluster mahkamah’ dan seumpamanya. Haruskah masyarakat dipersalah jika berpandangan sedemikian?  Daun tidak kan bergoyang, tanpa kehadiran angin yang meniupnya, demikian antara peribahasa Melayu lama yang mentamsilkan keadaan sedemikian.

Penegakan keadilan seharusnya berlandaskan kepada aspek akauntabiliti dan integriti, di samping melayan setiap tertuduh adalah sama dari segi kedudukannya di muka pengadilan, iaitu manusia biasa.  Tidak seharusnya wujud penyempadanan dari segi pangkat dan kedudukan. Pangkat dan kedudukan sering membataskan dan menjejaskan proses penimbangtaraan yang seadil-adilnya. Wujudkah keadilan dalam situasi seorang ibu tunggal yang terdesak untuk kelangsungan hidup anak-anaknya yang kelaparan, mencuri sebuku roti misalnya, dijatuhi hukuman setimpal dengan kesalahannya sedangkan individu yang sabit kesalahan mencuri beratus ribu ringgit sebalik peniraian kedudukannya, masih berlegar-legar bebas menunggu kes rayuan?    Contoh yang dipaparkan hanya satu daripada yang nyata terjadi.  Subjek yang sensitif untuk diperincikan, akan tetapi situasi sedemikianlah yang ‘disaksikan’ berlaku. Penulis menyerahkan kepada diri masing-masing untuk menilainya.

Hakikatnya, konsep kedaulatan undang-undang seperti yang diperuntukkan dalam Rukun Negara wajar diterapkan, seperti penerapan teras-teras lain yang disenaraikan bagi menjamin keadilan dan kesaksamaan dikekalkan dan dipertahankan bagi menjamin keselamatan dan keharmonian masyarakat secara umumnya. Tidak ingin lagi kita mendengar ‘bisikan’ bahawa sistem perundangan negara ‘diperkotak-katikkan’.  Pun tidak mahu terjadi ‘kehilangan’ kepercayaan masyarakat terhadap sistem perundangan negara.  Memetik kata-kata dalam sebuah buku karya Gina Luv, ‘kebebasan, kemerdekaan dan keadilan tidak seharusnya memiliki persempadanan, apa-apa yang tidak memisahkan kita, menyatukan kita’ (freedom, liberty and justice should hold no barriers: what doesn’t divide us, will unite us. Selami dan taakuli.

Lindungi diri, lindungi bangsa, lindungi negara!

See author's posts


Taman Awam Kubu Hose tarikan Marudi

Hujung minggu atau cuti umum lazimnya ramai akan mengambil kesempatan melakukan aktiviti sihat secara bersantai di pusat rekreasi atau taman.

Lawatan ke Marudi, sebuah pekan yang pesat membangun terletak di Utara Sarawak tidak akan lengkap tanpa lawatan ke Taman Awam  Kubu Hose.

Taman Awam Kubu Hose ini, merupakan taman rekreasi yang terdapat di sebuah pekan kecil dan juga merupakan lokasi riadah yang sering dikunjungi golongan belia pada waktu petang dan hujung minggu.

Jarak taman ini  kira-kira dua kilometer dari pasar Marudi dan terletak atas puncak bukit menghala ke sungai Baram mampu menjadi daya tarikan pelancong tempatan atau pelancong  dari bandar lain.

Sesuai dipanggil sebagai taman awam Kubu Hose, dikunjungi pelbagai kaum dalam keadaan harmoni menjadikan lokasi taman Awam Kubu Hose ini sangat unik .

Bagi warga tempatan khususnya warga Marudi boleh berkunjung ke taman awam ini untuk bersantai sambil lmenghirup udara segar serta menikmati keindahan batang Sungai Baram yang tenang.

Mungkin setiap minggu anda boleh memlih taman ini untuk mengisi masa dengan cara gaya yang sihat dan melakukan aktiviti riadah yang boleh menenangkan fikiran anda.

Bukan saja warga tempatan yang datang untuk bersantai pada hujung minggu ke taman ini malah warga dari bandar lain seperti Miri datang  untuk merakam gambar kenangan atau melakukan pelbagai aktiviti menarik, tidak kira bersendirian atau berkumpulan, setiap yang datang ke sini pasti melakukan sesuatu yang menyihatkan.

Selain daripada keindahan Sungai Baram yang berlatar belakangkan bangunan Kubu Hose yang penuh dengan sejarahnya ramai pengunjung di sini membawa ahli keluarga, sebagai destinasi yang sangat sesuai untuk bersantai di hujung minggu.

Sementara itu Kubu Hose merupakan legasi Rajah Brooke yang kini dijadikan sebagai muzium wilayah yang banyak menyimpan seperti khazanah tekstil tempatan, barang-barang manik, ukiran kayu dan barang upacara seperti topeng kayu yang digunakan masyarakat Orang Ulu.

Selain itu di sini juga terdapat laluan joging yang lebih santai dan tenang tanpa gangguan sambil menghirup udara segar di waktu pagi.

Taman Awam Kubu Hose meskipun sudah  lanjut usianya namun cukup bernilai bagi warga Marudi dan khazanah yang perlu disimpan dan dijaga sampai bila-bila.

Jika anda ingin bersantai bersama keluarga dan bagi invidu pula yang ingin mencapai ketenangan dan kedamaian pastinya Taman Awam Kubu Hose adalah tempatnya.

Oleh Jiku Juguong

See author's posts


Kerajaan Kedah hilang majoriti

SUNGAI PETANI: Dua Ahli Dewan Undangan Negeri (ADUN) Kedah dari PKR semalam  mengisytiharkan keluar parti untuk menjadi ADUN Bebas, dan menyatakan sokongan kepada Perikatan Nasional (PN).

Mereka adalah ADUN Lunas Azman Nasrudin dan ADUN Sidam Dr Robert Ling Kui Ee.

Susulan pengumuman kedua-dua wakil rakyat itu, kerajaan negeri di bawah pimpinan Parti Pribumi Bersatu Malaysia (Bersatu) dan Pakatan Harapan (PH) yang diterajui Menteri Besar Datuk Seri Mukhriz Tun Mahathir, hilang majoriti semalam.

Tindakan Azman dan Ling itu menyaksikan kedudukan kerusi PH dan Bersatu dalam Dewan Undangan Negeri (DUN) Kedah berkurangan kepada 17 berbanding 19 sebelum ini.

Sementara PAS dan UMNO, yang sebelum ini memiliki 17 kerusi (PAS-15, UMNO-2) dijangka menubuhkan kerajaan negeri baharu dengan sokongan dua wakil rakyat tersebut, dengan majoriti mudah 19 kerusi.

Pada sidang media bersama ketika mengumumkan perkara itu  Ling berkata, keputusan tersebut  dibuat selepas beliau hilang keyakinan kepada kepimpinan PKR.

“Jadi hari ini saya mengumumkan peletakan jawatan saya sebagai Ketua Cabang Keadilan Sungai Petani serta merta.

“Kedudukan saya sebagai ADUN Sidam juga sekarang bukan lagi atas lambang Keadilan (PKR),” katanya.

Sementara itu, Azman yang sebelum ini Pengerusi Jawatankuasa Pertanian dan Industri Asas Tani, Pengangkutan, Industri Utama negeri    berkata, kegawatan politik negara pada Februari tahun ini yang membawa kepada perubahan kerajaan Pusat, adalah kemuncak masalah dalam PKR.

Susulan keputusan keluar parti itu  Azman berkata, beliau dan Ling menyatakan sokongan padu kepada kepimpinan Perdana Menteri Tan Sri Muhyiddin Yassin, di peringkat kerajaan Pusat.

Dalam pada itu Azman berkata, beliau dan Ling juga akan menyertai sidang media Perikatan Nasional Kedah, yang diadakan di Kompleks PAS Kedah, Kota Sarang Semut, pada jam 3 petang semalam. – BERNAMA

See author's posts


Posa idam jadi juara

SELEPAS kejayaan menempatkan diri ke pentas Liga Super 2022, Sarawak United FC kini mahu mengidamkan kejuaraan Liga Premier pada musim ini.

Presiden Persatuan Bolasepak Sarawak (FAS), Datuk Posa Majais menjelaskan biarpun impian ke Liga Super pada musim hadapan sudah berada dalam genggaman, namun beliau menyedari perjuangan tersebut belum selesai dan Sarawak United harus memenangi ketiga-tiga baki perlawanan untuk bergelar juara.

“Harapan kepada seluruh keluarga dan peminat-peminat Sarawak United bukan sahaja layak ke Liga Super tahun hadapan, harapan kita ialah agar pasukan kita dapat menjuarai Liga Premier sedikit masa lagi..Insyaallah,” katanya dalam satu kenyataannya semalam.

Posa yang juga Pengerusi Sarawak United FC berkata sebagai pasukan yang pernah berentap di dalam saingan Liga Super dan pernah kecundang, beliau percaya pasukan kendalian E Elavarasan kini berada di landasan tepat untuk bangkit serta mengembalikan zaman kegemilangan sukan bola sepak Sarawak selepas ini.

“Sarawak United kini bangkit kembali daripada ‘zaman kegelapan’ dengan semangat baharu iaitu pasukan Kenyalang Emas Sarawak.

“Dan kami ingin menjadi pasukan yang komited dan konsisten dalam menerajui arena sukan bola sepak tempatan,” ujarnya.

Musim lepas, Sarawak United FC hanya mampu meraih kedudukan ke-10 Liga Premier setelah proses penjenamaan semula dilakukan pada awal tahun lalu.

Kali terakhir pasukan yang dikenali dengan nama Sarawak FA beraksi di pentas Liga Super adalah pada musim 2017 dengan menamatkan saingan di kedudukan ke-11 liga.

Dalam perkembangan lain, ketua jurulatih Sarawak United FC, E Elavarasan menegaskan, barisan pemain belum boleh mendabik dada dengan meraikan kejayaan layak ke Liga Super 2022 kerana perlu menyasarkan kejuaraan Liga Premier pada musim ini.

Namun, Elavarasan tetap mahu anak-anak buahnya mengambil serius baki tiga aksi Liga Premier musim ini bagi memastikan trofi liga divisyen kedua bola sepak negara menjadi milik Sarawak musim ini.

Sebagai rekod, skuad The Golden Hornbill telah mengesahkan slot ke Liga Super musim depan susulan kekalahan Kuching City FC kepada Negeri Sembilan FC (NSFC) dengan keputusan 1-2, Rabu lalu.

Oleh ADI SAFARMAN

See author's posts


Ismail Sabri mula bertugas

PUTRAJAYA: Walaupun belum melapor diri secara rasmi, Perdana Menteri Datuk Seri Ismail Sabri Yaakob yang baharu sahaja mengangkat sumpah jawatan semalam, telah memulakan tugas di pejabatnya di Perdana Putra pada Ahad.

Diiringi oleh beberapa pembantu dan pegawainya dari Jabatan Perdana Menteri (JPM), mereka berkumpul dengan mematuhi prosedur operasi standard (SOP) yang ketat di blok utama Perdana Putra, yang menempatkan pejabat Perdana Menteri, untuk perancangan harian dan masa depan serta mempersiapkan ucapan sulungnya kepada rakyat Malaysia.

Ismail Sabri dijadual menyampaikan ucapan secara langsung menerusi platform media pada 5.30 petang, Ahad.

Beliau tiba di Perdana Putra hampir jam 11.00 pagi semalam, sebelum keluar selepas 3.00 petang dan turut melambai dari kenderaannya kepada anggota media yang berkumpul di luar bangunan itu, ketika meninggalkan pejabat.

Ismail Sabri, 61, mengangkat sumpah jawatan sebagai Perdana Menteri Kesembilan Malaysia, semalam.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memberi perkenan pelantikan itu selaras dengan Perkara 40(2)(a) dan Perkara 43(2)(a) Perlembagaan Persekutuan.

Ismail Sabri dijadual melapor diri secara rasmi di Bangunan Perdana Putra pada Isnin (23 Ogos).

— Bernama

See author's posts


Sarawak tarik RM23 bilion pelaburan

KUCHING: Sarawak berjaya menarik pelaburan bagi projek pembuatan bernilai RM23.17 bilion untuk 2020 dan 2021, sekali gus menjadikan Bumi Kenyalang antara destinasi utama pelaburan di negara ini.

Timbalan Premier Sarawak, Datuk Amar Awang Tengah Ali Hasan berkata, ia dicapai di sebalik hambatan pandemik Covid-19 dalam tempoh dua tahun kebelakangan ini.

“Oleh sebab itu, kerajaan Sarawak telah melaksanakan pelbagai inisiatif, bantuan kewangan dan bukan kewangan untuk mengurangkan kesan pandemik Covid-19 seperti Bantuan Khas Sarawakku Sayang (BKSS) 1.0 hingga 9.0.

“BKSS itu bernilai RM6.7 bilion untuk menyokong sistem penjagaan kesihatan kita, kumpulan mudah terjejas, perusahaan kecil sederhana (PKS) dan lain-lain.” katanya.

Beliau berkata demikian ketika berucap pada majlis Anugerah Usahawan Sarawak 2022 (EOYS) di sebuah hotel di sini, malam tadi.

Awang Tengah berkata, PKS adalah tulang belakang ekonomi negara merangkumi 97 peratus daripada jumlah pertumbuhan ekonomi.

Beliau turut meminta sektor swasta untuk memainkan peranan yang sesuai bagimembantu merealisasikan visi Sarawak sebagai ekonomi berpendapatan tinggi menjelang 2030.

Majlis itu disempurnakan oleh Premier Sarawak, Datuk Patinggi Tan Sri Abang Johari Tun Openg.

NUR AIN OTSMAN

See author's posts


Tukang jahit tidak menang tangan terima tempahan

KUCHING: Tarikh sesi persekolahan dan sambutan Aidilfitri yang begitu hampir menjadikan seorang tukang jahit di kampung Semunin Jaya, Lundu tidak menang tangan apabila menerima tempahan luar biasa tahun ini.

Salmah Masni, 45, lebih dikenali Kak Sal yang menjalankan perniagaan menjahit sejak 2001 mengakui beliau terpaksa menolak sebahagian tempahan bagi memastikan permintaan pelanggan dapat disiapkan pada waktu ditetapkan.

Di sebalik rungutan kos sara hidup yang semakin membebankan ekoran harga barang yang meningkat, persiapan masyarakat untuk meraikan Aidilfitri dilihat tidak banyak berubah termasuk membuat tempahan baju Raya.

“Tahun ini saya mendapat lebih banyak tempahan berbanding tahun sebelum ini dan begitu juga tempahan baju sekolah sehingga saya terpaksa menolak beberapa tempahan bagi menjaga kualiti jahitan dan memastikan dapat menyiapkannya mengikut masa ditetapkan.

“Saya menetapkan untuk menerima 40 hingga 50 pasang pakaian dalam masa tiga bulan di mana saya mampu menyiapkan tiga pasang baju dalam sehari mengikut keadaan,” katanya ketika ditemui Utusan Sarawak, baru-baru ini.

Bercakap mengenai jenis baju yang sering ditempah, Salmah memberitahu pelanggan pada kebiasannya sering menempah baju kurung dan baju Melayu moden dan juga pakaian mengikut fesyen yang terkenal (trending) pada masa kini.

Menurut Salmah lagi, meskipun kos barangan untuk menjahit juga meningkat, beliau tetap mengekalkan harga jualan memandangkan terdapat pelanggan yang meminta untuk mengurangkan harga.

“Hal ini kerana kain biasanya disediakan oleh pelanggan sendiri dan sekiranya pelanggan tidak sempat menyediakan kain, saya akan membelinya terlebih dahulu.

“Selain itu, saya jarang mengambil tempahan pada saat akhir dan sekiranya tempahan dilakukan pada saat akhir, kos tambahan akan dikenakan,” tambahnya.

Oleh RYNNA SHA’ERRA

See author's posts


LTB, fasa 2 SSLR diluluskan secara prinsip

SESI SOAL JAWAB… Menteri Kanan Kerja Raya yang juga Ahli Parlimen Petra Jaya Dato Sri Fadillah Yusof bercakap pada sesi menjawab perbahasan Mesyuarat Pertama Penggal Kelima, Parlimen ke-14 di Bangunan Parlimen,semalam. • Foto BERNAMA

KUALA LUMPUR: Cadangan pelaksanaan projek Lebuhraya Trans Borneo (LTB) dan fasa kedua projek Rangkaian Jalan Sarawak-Sabah (SSLR) telah diluluskan secara prinsip.

Menteri Kanan Kerja Raya, Dato Sri Fadillah Yusof berkata, perkara tersebut adalah susulan daripada perbincangan semasa Mesyuarat Kabinet pada 4 Mac lepas.

“Setelah keputusan ini dimuktamadkan nanti, projek-projek tersebut akan dimulakan secepat mungkin,’’ katanya semasa sesi Penggulungan Perbahasan Titah Diraja di Dewan Rakyat pada Isnin.

Tambah Dato Sri Fadillah, kerajaan akan menanggung kos lebih kurang RM10 bilion untuk keseluruhan projek SSLR dan LTB.

Katanya, cadangan pelaksanaan fasa kedua projek SSLR akan melibatkan tiga pakej di mana pakej 1 dianggarkan sepanjang 137 kilometer (km), pakej 2 sepanjang 98 km dan pakej 3 sepanjang 91 km.

“Manakala, cadangan pembinaan LTB pula melibatkan tiga seksyen dengan jumlah keseluruhan jajaran sepanjang 96.35 km.

“Seksyen-seksyen tersebut ialah seksyen Miri sepanjang 4.95 km, seksyen Limbang sepanjang 57.3 km, serta seksyen Lawas sepanjang 34.1 km,’’ tambah beliau.

Ahli Parlimen Petra Jaya itu menjelaskan, pelaksanaan kedua-dua projek ini bukan sahaja akan menambah baik jaringan jalan raya di Sarawak serta melengkapkan jaringan jalan raya ke Sabah dan Brunei Darussalam.

Malah katanya, ia juga bakal mewujudkan peluang pekerjaan, memangkin pembangunan sosioekonomi, serta menyediakan laluan perjalanan yang lebih pantas, selesa dan selamat bagi penduduk Sarawak khususnya.

Dalam perkembangan lain, Dato Sri Fadillah menjelaskan, Kementerian Kerja Raya (KKR) sedang menyusun strategi pembangunan rangkaian jalan raya terkini susulan pengesahan pemindahan ibu negara Indonesia ke Nusantara.

“Salah satu projek yang telah dikenal pasti ialah projek Lebuhraya Trans Borneo Jajaran Kalabakan–Serudung yang merupakan sebahagian daripada LTB.

“Cadangan projek tersebut akan diteliti oleh pihak kementerian dan dipertimbangkan untuk dibawa ke dalam Rolling Plan yang akan datang tertakluk kepada keutamaan projek serta ketersediaan siling peruntukan pembangunan di bawah KKR,’’ tegasnya. – UKAS

See author's posts


Rennes gah dipersada liga

RENNES mempertahankan tempat teratas Ligue 1 Perancis setelah bergelut untuk seri 2-2 di tempat sendiri menentang Reims yang membolehkan Lille berkongsi kedudukan dengan pendahulu setelah kemenangan 3-0 di Strasbourg.

Rennes mendahului ketika rehat dan bersedia kembali menduduki tempat pertama bresendiri tetapi Boulaye Dia menerobos pertahanan tuan rumah sebelum menjaringkan gol yang memberi Reims satu mata pada minit ke-66.

Sementara itu, Lille mencatat kemenangan di Alsace hasil gol daripada Zeki Celik, Renato Sanches dan Burak Yilmaz yang mengekalkan rentak tanpa kalah mereka musim ini.

Kedua-dua pasukan mempunyai 14 mata, satu di hadapan Lens yang baru dinaikkan ke Ligue 1, yang jatuh ke tangga ketiga tetapi berada dalam prestasi baik setelah mengalahkan juara liga 10 kali Saint-Etienne 2-0 pada hari Sabtu.

Sementara itu, penyandang juara Paris Saint-Germain mengikuti rapat di kedudukan keempat selepas menewaskan Angers 6-1 pada malam Jumaat. – AFP

See author's posts


Tangguhkan Bazar Ramadan 2020

KUCHING: Penganjuran bazar Ramadan
tidak sesuai diadakan pada tahun ini susulan penularan wabak Covid-19.

Arzimy Safian, 24, berkata wabak
Covid-19 telah menjadi mimpi ngeri seluruh penduduk dunia.

“Kita sedia maklum, ketiadaan
bazar Ramadan pasti memberi impak kepada peniaga-peniaga kecil.

“Saya cadangkan supaya peniaga ini
memanfaatkan aplikasi penghantaran makanan atas talian bagi mengelak kerugian
mereka,” katanya.

Peniaga perlu menyediakan platform
perniagaan maya seperti laman sosial facebook, WhatsApp dan sebagainya.

“Hal ini bagi memastikan tiada
perhimpunan sosial berlaku sekali gus menjaga kesihatan dan keselamatan
semua,” ujarnya lagi.

Sementara itu, menurut Nurhaziq
Nurhisam, 23, pula bazar Ramadan di Sarawak perlu ditangguhkan tahun ini
sehingga Covid-19 benar-benar pulih.

“Kalau negara 100 peratus pulih,
barulah kita adakan bazar Ramadan.

“Saya rasa, pada tahun ini tidak
perlulah bazar Ramadan,” tegasnya.

See author's posts


PETARA, ANTU! Kuasa Mistik Antu Bunsu Petara

Tusun Ke-16

NAKA ke diatu utai ti udah dipansik aku bepelasarka penemu litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’ tau dibagi ngagai tiga raban iya nya: i. Kuasa mistik Petara (God, Almighty, Tuhan, Allah Taala) ii. Kuasa mistik Antu Bunsu Petara (Dewa Dewi) iii. Kuasa mistik Antu [Sitan, Jin, Iblis, Sihir, enggau ti bukai ) Ba Tusun Ke-16 tu aku mai kita nampung pansik pasal Kuasa Dunya Mistik Antu Bunsu Petara. Sekali tu, aku agi nampung pasal kitai Iban ti agi megai agama adat tauka disebut sekeda orang pengarap lama.

Pengarap tu mudah dikelala ari kereban ti disebut piring enggau pengawa gawai. Nya alai, kitai Iban ti agi megai pengarap nya, enda tau enda minta bantu Lemambang tauka Manang. Sapa Manang? Ba Tusun Ke-1 – 3 aku udah mai kita ngelala Manang. Sapa Lemambang?

LEMAMBANG SAMPANG GADING

“Retak Dai bebini jadi enggau Kelintak Darah menyadi Lemambang Sampang Gading. Seduai beranakka Serapoh ti nurunka bansa Dayak ti bejaku ngena Jaku Iban di Kalimantan dulu kelia. Serapoh nya petunggal sekali Keling ari Si Gundi ti menyadi Retak Dai. Kenu ku jerita tuai, Sampang Gading nya Lemambang Sengalang Burong ti ngajar Lemambang bansa Iban pasal Pengap @ Timang.

Dalam jaku English Manang ti disebut sida ‘bard’ [a poet, tradisionally one reciting epics and associated with a particular oral tradition – dalam jaku Melayu disebut sida penyair: orang ti nyadaka leka man ti bisi bekaul enggau jerita tuai] Semua bansa di dunya tu bisi ngembuan Lemambang kediri empu ti bisi kaul enggau pengarap lama sereta Antu Bunsu Petara bansa sida empu. Dalam jalai pengidup agama adat Iban Lemambang nya orang ti landik nengkebang lalu nyadaka leka main ti disebut Pengap enggau Timang.

Leka main nya ngundan ayat ti dikena sida ngangauka Antu Bunsu Petara datai ngagai Gawai ti diintu orang ti empu pengawa nya. Pengap enggau Timang nya sebengkah cherita dalam tukuh leka main ditusui Lemambang pasal pengawa Antu Bunsu Petara ti nyediaka diri ngabang ngagai Gawai lalu baka ni chara sidan datai ngagai dunya mensia.

ASAL PENATAI LEMAMBANG

Iban lelaki tauka indu sama tau nyadi Lelambang. Taja pia, Lemambang indu lebih landik ba sabak bebuah lalu disebut Lemambang Sabak. Sebaka enggau Manang mega, Lemambang selalu bulih pengawa lalu bulih gelar nya ari mimpi sida. Taja pia, enda ga semua Lemambang dipaduka Antu Bunsu Petara ari mimpi sida. Sekeda sida nya belajar ari Lemambang bukai ti udah landik.“Menyadi Maar, Lau Moa Anak Numpi pindah ke Batang Skrang, pati Batang Lupar lalu nguaika bini iya ba menua nya.

Nyau betaun-taun diau di Skrang Lau Moa pan nyadi tuai bansa Dayak di menua nya lalu orang ti keterubah iya berimba menua di Nanga Skrang lalu diau mendam dia. Iya mih apai sida Lemambang ti benama Geringu, Sumbang, Sudok enggau Malang. Sida tu mih Lemambang ti belajar Pengap Gawai Burung ti tulin ari Lemambang Sengalang Burong empu ti benama Sampang Gading. Mayuh peturun Lau Moa agi diau mendam di menua Skrang, Saribas enggau Kalaka datai ke maya hari diatu. Lau Moa mega apai Chaong ti beranakka seiku Tuai Kayau Iban ti berani sereta tebilang benama Tindin “Pimpin Bragah Ngindang” ti mungkar menua Batang Paku.”

TIMANG ENGGAU PENGAP

Tentu pemacha agi ingat pasal bansa Dayak, Iban Borneo ti datai ari peturun Sengalang Burong seduai Bejie [bepun ari Telichai]. Kaul peturun anak telesak kaban belayan ti baka nya makin rapit-serapit sepengudah uchu Sengalang Burong ti benama Sera Gunting medung ke aki iya di Tansang Kenyalang.

Sera Gunting mih mensia keterubah mai adat Iban ke dunya mensia ti ditampung kitai Iban nyentuk ke sehari tu.Pia mega sebedau pindah ke langit Keling ngajar sereta ngelalau aya sereta bala petunggal iya pasal adat gendang rayah enggau Gawai kena ngangauka sida enti deka minta tulung, minta pandung sida Antu Bunsu Petara tu.

TIMANG TAPANG

Kenu ku Dr Chemalin Osup Pengap nya kena Lemambang ngangauka Antu Bunsu Petara ngabang lalu minta tulung sida. Timang pan baka nya, tang lebih agi dikena Lemambang ngasuh sida Antu Bunsu Petara nya muru Antu. Ambi ke chunto, Timang Tapang, tuju nya ngangau sereta minta tulung Antu Bunsu Petara muru Antu Rembia ti selalu ngachau mensia lebuh ngulihka manyi ba tapang nya.

Nya mih kaul kitai mensia enggau Antu Bunsu Petara. Nitihka jerita tuai Antu Bunsu Petara enggai meda kitai Iban ngereja pengawa ti jai. Reti nya semua tuju Gawai ti diintu Iban patut bisi tuju manah betuaika Lemambang tauka Manang.

Pia mega, munyi aku dulu suba, sekali agi ku madah, tuju aku mai kita macha tauka mansik pasal dunya misteri tauka mensia mistik, ukai aku deka mai kita nyembah ANTU tauka ANTU BUNSU PETARA tang tetap nyembah Petara (God Almighty, Tuhan Allah Taala) taja kitai ngena chara ti bebida.

See author's posts


Kerajaan cadang tubuh Suruhanjaya Maklumat

BANGI: Kerajaan bercadang menubuhkan Suruhanjaya Maklumat yang akan mengawal selia dan memastikan pematuhan terhadap Akta Kebebasan Maklumat, kata Timbalan Menteri di Jabatan Perdana Menteri (Undang-undang dan Reformasi Institusi) Ramkarpal Singh.

Berucap merasmikan Program Libat Urus Inisiatif Ke Arah Kebebasan Maklumat bersama Agensi Penguatkuasaan, Keselamatan dan Pertahanan 2023 di sini hari ini, beliau berkata suruhanjaya itu akan ditubuhkan selepas Akta Kebebasan Maklumat diluluskan untuk dikuatkuasakan selepas dibentangkan di Parlimen.

“Kerajaan sedang meneliti cadangan untuk menubuhkan Suruhanjaya Maklumat sebagai sebuah badan pengawal bebas yang bertanggungjawab mengawal selia Akta Kebebasan Maklumat, mendengar rayuan dan memastikan pematuhan terhadap akta ini,” katanya.

Bercakap kepada media selepas itu, Ramkarpal berkata Akta Kebebasan Maklumat yang memastikan hak rakyat untuk mendapatkan akses kepada maklumat sahih lebih terbuka dan telus daripada kerajaan, dijangka dibentangkan di Parlimen Oktober depan.

Pada masa ini, katanya, Bahagian Hal Ehwal Undang-undang berada di peringkat akhir untuk menyelesaikan tugas-tugas kajian dasar berkaitan cadangan penggubalan akta tersebut.

Ia termasuklah mengadakan beberapa sesi libat urus dengan pelbagai pihak dan memperhalusi beberapa perkara seperti jenis maklumat yang boleh diakses oleh rakyat di bawah akta tersebut.

Menurutnya, sesi libat urus telah diadakan dengan kira-kira 20 agensi sejak Januari 2019 sehingga sekarang termasuk dengan badan bukan kerajaan, Center for Independent Journalism dan wakil daripada Pejabat Pesuruhjaya Maklumat dari negara seperti Sri Lanka, Indonesia, India,  Afghanistan, Scotland dan United Kingdom.

“Kami juga mengadakan perbincangan bersama kerajaan negeri Selangor dan Pulau Pinang oleh kerana undang-undang ini dah gubal di peringkat negeri tersebut, jadi adalah penting untuk mendapatkan maklum balas dari negeri tersebut bagi tujuan pelaksanaan di peringkat Persekutuan,” katanya.

Ramkarpal berkata antara cabaran yang dihadapi dalam menggubal akta itu ialah sama ada ia bercanggah dengan akta sedia ada seperti Akta Rahsia Rasmi (OSA) 1972 dan sekiranya ada, bagaimana atau apa langkah yang perlu diambil untuk mengatasi masalah itu.

“OSA merupakan satu akta yang mempunyai banyak kritikan, akta itu merangkumi isu-isu yang kerahsiaan iaitu kerajaan berhak merahsiakan beberapa perkara tertentu dan sama ada terdapat percanggahan antara akta ini dan OSA, ini semuanya perkara yang sedang kami perhalusi,” katanya.

Beliau berkata Akta Kebebasan Maklumat yang diluluskan kerajaan melalui mesyuarat Jemaah Menteri pada 11 Julai 2018, perlu dilaksanakan segera.

“Terdapat ramai berfikiran bahawa akta ini perlu dilaksana secepat mungkin oleh kerana ia merupakan satu akta penting melibatkan pemerolehan maklumat secara sah daripada kerajaan dan ini boleh menyumbang kepada fungsi kerajaan yang sihat.

“Sudah tentu terdapat had terhadap pemerolehan maklumat seperti maklumat peribadi, maklumat yang menyentuh keselamatan negara dan sebagainya,” katanya.- Bernama

See author's posts


MISTERI AVIASI YANG TAGIH PERUNGKAIAN

TARIKH 8 Mac 2014 pasti membawa catitan yang dianggap sebagai penuh misteri dalam sejarah aviasi negara, dan mungkin dunia.  Pesawat Boeing 777-200ER milik Malaysia Airlines, MH370 hilang daripada pengesanan radar pusat kawalan trafik udara (ATC) selepas kira-kira 38 minit berlepas dari Lapangan Terbang Antarabangsa Kuala Lumpur  menuju ke Lapangan Antarabangsa Beijing Capital.

Pesawat yang membawa 227 penumpang dan 12 anak kapal berkenaan, walaupun masih dapat dikesan oleh radar tentera selama sejam seterusnya, namun, melepasi jarak pengesanan pada titik 200 nautika (370 kilometer) barat laut Pulau Pinang. Tidak dapat dikenal pasti akan titik pesawat berkenaan diandaikan ‘terhempas’, dan sehingga kini, kehilangannya masih berselubung misteri.  Tragedi berkenaan bukanlah yang terburuk pernah terakam dalam sejarah aviasi negara memandangkan kira-kira empat bulan selepas peristiwa tersebut, negara digemparkan lagi oleh tragedi MH17, yang ditembak jatuh semasa terbang melintasi ruang udara timur Ukraine yang bergolak dengan konflik.

Dalam jangka masa rakaman tragedi yang dianggap agak rapat dalam sejarah aviasi negara, timbul beberapa andaian serta teori berhubung kedua-dua kejadian berkenaan.  Namun, antara kedua-duanya, penagihan jawapan lebih memberat kepada kehilangan pesawat MH370.  Walaupun usaha pencarian dilakukan secara kolaboratif antara Malaysia dan negara Australia, China, Filipina, Amerika Syarikat, India, Indonesia, New Zealand, Singapura, Taiwan, Thailand serta Vietnam, dalam bentuk aset serta personel, namun, jawapan yang dinanti-nantikan oleh keluarga anak-anak kapal serta penumpang khususnya, dan rakyat jelata, amnya, gagal diperoleh, memaksa operasi berkenaan dihentikan. Operasi pencarian yang dianggap sebagai termahal.

Setelah lapan tahun peristiwa tersebut berlalu, masih belum ada petanda pasti akan kedudukan sebenar bangkai pesawat berkenaan (jika pesawat tersebut benar-benar terhempas).  Selama tempoh berkenaan, ahli keluarga anak kapal dan penumpang masih menaruh harapan operasi pencarian diusahakan sehingga ditemukan jawapan yang pasti.  Jawapan yang sekurang-kurangnya meneduh sedikit gelora nubari yang selama ini inginkan kepastian.  Namun, disebabkan faktor kos dari segi aset serta personel terlibat, harapan berkenaan kelihatan semakin dizahirkan.

Ekoran hal sedemikian, usaha dilakukan oleh sama ada penyiasat amatur mahupun profesional yang secara persendirian untuk merungkai misteri ‘persemadian’ pesawat berkenaan. Pelbagai hipotesis serta teori dikemukakan, namun kesahihannya sukar ditentukan sebagai bukti kukuh untuk merasionalkan penerusan usaha pencarian.  Malah, pelbagai teori dikemukakan tentang punca yang membawa kepada berlakunya tragedi tersebut.  Daripada kerosakan enjin pesawat, rampasan pesawat sehinggalah penundingan jari kepada kaptennya, iaitu Kapten Zaharie Ahmad Shah, 53 tahun dari Pulau Pinang, yang menyertai Penerbangan Malaysia pada 1981 dan mempunyai pengalaman penerbangan 18,365 jam.  Dakwaan berkenaan dibuat oleh mantan Perdana   Australia, Tony Abbott dalam dokumentari bertajuk, MH370: The Untold Story yang ditayangkan di Australia. Namun, dakwaan berkenaan sukar untuk dibuktikan.

Pada bulan Januari 2018, Ocean Infinity, syarikat robotik marin telah melakukan operasi survei untuk mencari bangkai pesawat berkenaan. Berdasarkan pemetaan laluan pesawat, syarikat tersebut mempercayai bahawa pesawat berkenaan berada di kedalaman sekitar 4000 – 6000 meter di kawasan yang disebut sebagai “7th Arch”, di Lautan Hindi Selatan. Malangnya selepas 138 hari operasi pencarian yang meliputi kawasan 125,000 meter persegi, usaha berkenaan tidak membawa kepada apa-apa penemuan.

Terkini, syarikat berkenaan menyatakan hasratnya untuk meneruskan semula usaha pencarian dengan menggunakan aset yang lebih canggih, sekiranya mendapat persetujuan Kerajaan Malaysia. Kementerian Pengangkutan Awam (MOT), dalam kenyataan berhubung perkara itu menjelaskan bahawa kerajaan akan meneruskan usaha pencarian sekiranya terdapat bukti-bukti sahih yang boleh diyakini tentang kedudukan bangkai pesawat berkenaan.

Setelah lapan tahun berlalu, kehilangan pesawat MH370 kekal menjadi misteri.  Misteri yang menagih perungkaian kepada pelbagai persoalan, khususnya buat keluarga serta sanak saudara anak kapal dan penumpang. Mungkinkah akan terjawab persoalan yang sekian lama dinanti-nantikan atau akan terus terkuburkah kebenaran yang dicari?

Lindungi diri, lindungi bangsa, lindungi negara!

See author's posts